Ehdotus EUROOPAN PARLAMENTIN JA NEUVOSTON ASETUS Euroopan tason poliittisten puolueiden ja säätiöiden perussäännöstä ja rahoituksesta /* COM/2012/0499 final - 2012/0237 (COD) */





PERUSTELUT 1. EHDOTUKSEN TAUSTA 1.1. Yleinen tausta Euroopan unionista tehdyn sopimuksen 10 artiklan mukaan ”Euroopan tason poliittiset puolueet myötävaikuttavat eurooppalaisen poliittisen tietoisuuden muodostumiseen ja unionin kansalaisten tahdon ilmaisemiseen”. Sama periaate vahvistetaan myös Euroopan unionin perusoikeuskirjan 12 artiklan 2 kohdassa. Oikeus yhdistymisvapauteen kaikilla tasoilla, esimerkiksi poliittisessa ja yhteiskunnallisessa toiminnassa, ja oikeus sananvapauteen, johon sisältyy myös mielipiteenvapaus sekä vapaus vastaanottaa ja levittää tietoja ja ajatuksia viranomaisten siihen puuttumatta ja alueellisista rajoista riippumatta, ovat jokaiselle unionin kansalaiselle kuuluvia perusoikeuksia. Sen vuoksi on Euroopan unionin kansalaisten edun mukaista, että Euroopassa taataan edustuksellisen demokratian toimivuus. Euroopassa valtioiden rajat ylittävällä tasolla toimivien poliittisten puolueiden ja säätiöiden tehtävänä on toimia kansalaisten äänitorvena Euroopan tasolla. Euroopan tason poliittisten puolueiden – ja niitä lähellä olevien poliittisten säätiöiden – olisi myös luotava yhteyksiä kansallisen ja EU:n tason politiikan välillä. Lisäksi ne toteuttavat merkittävää tiedotustehtävää tukemalla vuorovaikutusta unionin monitasoisen hallintojärjestelmän eri tasojen välillä. Laajentamalla ja tehostamalla Euroopan tason poliittisten puolueiden ja säätiöiden osallistumista poliittiseen toimintaan voidaan parantaa kansalaisten tietämystä kansallisen ja Euroopan tason poliittisten prosessien välisistä yhteyksistä sekä herättää julkista keskustelua Euroopassa yli valtioiden rajojen ja edistää siten eurooppalaisen keskusteluareenan kehittymistä. Euroopan tason poliittisia puolueita olisi myös autettava kehittämään valmiuksiaan ilmaista ja tuoda esiin kansalaisten tahtoa vaaleilla valittujen toimien ja muiden sellaisten Euroopan tason edustustoimien suhteen, jotka ovat olennaisia koko Euroopan edustuksellisen demokratian kannalta. Euroopan tason poliittisia puolueita olisi sen vuoksi kannustettava kertomaan kansalaisille Euroopan parlamentin vaalien yhteydessä yhteyksistään kansallisiin poliittisiin puolueisiin ja ehdokkaisiin. Tämä on erityisen tärkeää nyt kun Euroopan parlamentti on Lissabonin sopimuksen voimaantulon myötä noussut tasavahvaksi lainsäätäjäksi neuvoston rinnalle. Tämä on myös hyvä keino lisätä kansalaisten kiinnostusta Euroopan parlamentin vaaleihin ja osallistumista niihin ja vahvistaa siten Euroopan unionin demokraattista legitiimiyttä. 1.2. Ehdotuksen perustelut ja tavoitteet Komissio on laatinut kattavan arvion Euroopan tason poliittisten puolueiden ja säätiöiden nykyisestä rahoitus- ja sääntelykehyksestä nyt kun on kulunut yhdeksän vuotta Euroopan tason poliittisia puolueita ja niiden rahoitusta koskevista säännöistä annetun asetuksen (EY) N:o 2004/2003[1] voimaantulosta ja viisi vuotta siitä kun asetusta vuonna 2007 muutettiin[2] lisäämällä sen soveltamisalaan puolueita lähellä olevat Euroopan tason poliittiset säätiöt. Komissio laati arvionsa sen jälkeen kun Euroopan parlamentin (EP) pääsihteeri antoi mietinnön Euroopan tason puolueiden rahoituksesta[3] ja Euroopan parlamentti 6. huhtikuuta 2011 päätöslauselman asetuksen (EY) N:o 2004/2003 soveltamisesta, jäljempänä ’Giannakoun mietintö’[4]. Giannakoun mietintö on asetuksen (EY) N:o 2004/2003 12 artiklan nojalla laadittu EP:n arviointikertomus[5], ja siinä käsitellään tämän asetusehdotuksen kahta pääaihetta seuraavasti: · komissiota kehotetaan esittämään ehdotus Euroopan tason poliittisten puolueiden ja poliittisten säätiöiden perussäännöksi ja viitataan myös puolueiden sisäiseen demokratiaan liittyviin kysymyksiin; ja · esitetään useita muutoksia poliittisten puolueiden ja niitä lähellä olevien poliittisten säätiöiden rahoitusjärjestelmään, mm. vaaditaan rahoituksen saamiselle tiukempia edellytyksiä ja toisaalta joustavampaa rahoitusjärjestelyä. Arvioidessaan Euroopan tason poliittisten puolueiden ja säätiöiden rahoitusta sääteleviä nykyisiä sääntöjä komissio on ottanut huomioon Giannakoun mietinnössä esitetyt EP:n päätelmät. Se on EP:n kanssa samaa mieltä siitä, että Euroopan tason poliittisten puolueiden ja säätiöiden tärkeänä tehtävänä on vahvistaa ja kehittää edustuksellista demokratiaa EU:n tasolla ja luoda yhteyksiä EU:n politiikan ja unionin kansalaisten välille. Sen vuoksi tämän asetusehdotuksen tarkoituksena on kannustaa ja tukea Euroopan tason poliittisia puolueita ja niitä lähellä olevia poliittisia säätiöitä luomalla edellytykset, joiden avulla ne voivat kehittyä ja tavoittaa unionin kansalaiset paremmin, edustaa heitä, tuoda esiin heidän näkemyksiään ja mielipiteitään ja luoda vahvemmat siteet Euroopan kansalaisyhteiskunnan ja EU:n toimielinten sekä erityisesti Euroopan parlamentin välille. Poliittisten säätiöiden osalta siinä luodaan erityisesti niiden tarpeisiin sovitettu sääntely- ja rahoituskehys. Tämä kehys on erillinen ja poikkeaa niistä säännöistä, jotka on vahvistettu 8. helmikuuta 2012 hyväksytyssä komission ehdotuksessa eurooppalaisen säätiön (FE) perussäännöstä[6] ja joiden mukaan laaditaan eurooppalainen oikeudellinen muoto eurooppalaisia säätiöitä varten. 2. INTRESSITAHOJEN KUULEMINEN Komissio on kuullut tämän ehdotuksen valmistelua varten asianomaisia sidosryhmiä tiiviin vuoropuhelun puitteissa. Se on järjestänyt eri tasoilla useita kokouksia, joissa on käsitelty nimenomaan tätä ehdotusta Euroopan tason poliittisten puolueiden ja säätiöiden edustajien, EP:n poliittisten ryhmien, kansallisten ja akateemisen maailman asiantuntijoiden, EP:n puhemiehen ja pääsihteerin sekä EP:n evaluointiraportin laatijan kanssa. Kaikki sidosryhmät ovat antaneet työhön merkittävän panoksen oman asiantuntemuksensa ja niiden kokemusten pohjalta, joita niille on kertynyt poliittisten puolueiden ja säätiöiden toimintaa säätelevistä asetuksen (EY) N:o 2004/2003 ja varainhoitoasetuksen[7] säännöksistä. Euroopan tason poliittiset puolueet ja säätiöt saivat tilaisuuden täydentää EP:n evaluointiraporttia kertomalla viime vuosina kohtaamistaan konkreettisista vaikeuksista ja esittämällä parannusehdotuksia ja suosituksia. Kansalliset asiantuntijat ja akateemisen maailman edustajat puolestaan antoivat arvokasta tietoa säännöistä, jotka säätelevät poliittisten puolueiden asemaa ja rahoitusta kansallisella tasolla, ja komission suunnittelemien toimenpiteiden todennäköisestä vaikutuksesta jäsenvaltioihin. 3. EHDOTUKSEN OIKEUDELLINEN SISÄLTÖ 3.1. Oikeusperusta Ehdotus perustuu Euroopan unionin toiminnasta tehdyn sopimuksen 224 artiklaan, jonka mukaan ”Euroopan parlamentti ja neuvosto vahvistavat tavallista lainsäädäntömenettelyä noudattaen annettavilla asetuksilla Euroopan unionista tehdyn sopimuksen 10 artiklan 4 kohdassa tarkoitettuja Euroopan tasolla toimivia poliittisia puolueita ja erityisesti niiden rahoitusta koskevat säännöt”. Määräys vastaa olennaisilta osiltaan Euroopan yhteisön perustamissopimuksen 191 artiklan toista alakohtaa, johon asetus (EY) N:o 2004/2003 perustuu. 3.2. Toissijaisuus- ja suhteellisuusperiaate Ehdotus on täysin toissijaisuusperiaatteen mukainen. Euroopan tason poliittisten puolueiden ja säätiöiden perussääntöä ja rahoitusta koskevat säännöt voidaan vahvistaa vain EU:n tasolla. Poliittisia puolueita ja säätiöitä koskeva voimassa oleva asetus on tarjonnut molemmille hyvät edellytykset saada jalansijaa ja vakiinnuttaa asemansa Euroopan poliittisessa toimintaympäristössä. On kuitenkin tullut aika uudistaa nykyistä säädös- ja rahoituskehystä, jotta poliittiset puolueet ja säätiöt voivat vastata tämän päivän haasteisiin (esimerkiksi ottamalla käyttöön Euroopan tason toimijoiden toimenkuvia tai mahdollistamalla Euroopan tason poliittisten puolueiden varojen siirtäminen varainhoitovuodelta toiselle) ja mukautua tuleviin tehtäviin. Komissio on ottanut uudistusehdotusten laatimisessa tarkoin huomioon periaatteet, jotka esitetään Nizzan sopimuksen päätösasiakirjaan liitetyssä julistuksessa N:o 11 Euroopan yhteisön perustamissopimuksen 191 artiklasta[8]. Tässä ehdotuksessa ei mennä pidemmälle kuin on tarpeen, jotta voidaan saavuttaa eurooppalaisen demokratian ja EU:n toimielinten legitiimiyden kehittämistä ja lujittamista koskeva pitkän aikavälin tavoite edistämällä Euroopan tason poliittisten puolueiden ja säätiöiden tehostamista ja lisäämällä niiden vastuuvelvollisuutta demokraattisina toimijoina. Ehdotus on sen vuoksi suhteellisuusperiaatteen mukainen. Ehdotuksen tarkoituksena on luoda uusi eurooppalainen oikeudellinen muoto kummankintyyppisiä yhteisöjä varten. Käytännössä ne kuitenkin jatkaisivat toimintaansa pääosin sen jäsenvaltion oikeusjärjestyksen mukaan tunnustetun oikeudellisen muodon pohjalta, jossa niillä on kotipaikka. Ehdotetulla toimella puututtaisiin eräisiin tärkeimpiin esteisiin, joita poliittiset puolueet ja säätiöt kohtaavat jokapäiväisessä työssään ja hallinnoinnissa harjoittaessaan toimintaansa jäsenvaltioissa ja yli niiden rajojen. Siinä ei kuitenkaan vahvisteta kaikkia puolueisiin ja säätiöihin sovellettavia sääntöjä. Ehdotuksessa ei esimerkiksi ole lainkaan työlainsäädäntöön tai verotukseen liittyviä säännöksiä (lukuun ottamatta sääntöjä, jotka koskevat valtioiden rajat ylittäviin lahjoittajiin ja lahjoituksiin sovellettavaa syrjintäkieltoa, silloin kun niihin liittyy selkeä eurooppalainen ulottuvuus). Ellei erikseen toisin säädetä, Euroopan tason poliittiset puolueet ja säätiöt kuuluvat edelleen kansallisen lainsäädännön piiriin. 4. EHDOTUKSEN KESKEISET KOHDAT Komissio esittää toisiaan täydentävät ehdotukset, joiden tarkoituksena on parantaa Euroopan tason poliittisten puolueiden ja säätiöiden rahoitusta ja sääntelykehystä: tällä ehdotuksella korvataan voimassa oleva asetus (EY) N:o 2003/2004, ja toisella ehdotuksella muutetaan varainhoitoasetusta. Tässä Euroopan poliittisten puolueiden ja säätiöiden perussääntöä ja rahoitusta koskevassa asetusehdotuksessa komissio esittää ehdotuksia asetuksen (EY) N:o 2004/2003 parantamiseksi. Niiden yleisenä tavoitteena on lisätä Euroopan tason poliittisten puolueiden ja säätiöiden näkyvyyttä, tunnettuutta, tehokkuutta, avoimuutta ja vastuuvelvollisuutta. Ehdotuksella otetaan käyttöön eurooppalainen oikeudellinen asema. Sen perusteella on mahdollisuus rekisteröidä Euroopan tason poliittinen puolue tai Euroopan tason poliittinen säätiö, jotka näin saavat EU:n oikeuteen perustuvan oikeudellisen aseman. Tämä uusi Euroopan tason oikeushenkilöys, joka seuraa mahdollista aiempaa kansallista oikeushenkilöyttä, antaa Euroopan tason poliittisille puolueille niiden tarvitseman tunnustuksen ja auttaa niitä ratkaisemaan eräät ongelmat, joiden kanssa ne ovat joutuneet kamppailemaan pitkään. Tällaisia ongelmia ovat mm. se, että puolueiden toimintaympäristön ovat tähän asti muodostaneet hyvin erilaiset kansalliset oikeudelliset muodot, jotka yleensä eivät sovi yhteen Euroopan tason poliittisten puolueiden erityisluonteisten tehtävien ja tavoitteiden kanssa. Tämän vuoksi puolueiden näkyvyys julkisuudessa ja niiden saama tunnustus ovat jääneet vähäisiksi. EU:n oikeuteen perustuva yhdenmukainen oikeudellinen asema on sen vuoksi erittäin tärkeä, koska sen avulla puolueet voivat paremmin täyttää niille perussopimuksessa osoitetut erityistehtävät. Vastaavasti näitä puolueita lähellä oleville poliittisille säätiöille myönnettävä eurooppalainen oikeudellinen asema merkitsisi sen elintärkeän roolin selkeää tunnustamista, joka näillä säätiöillä on Euroopan tason poliittisten puolueiden toiminnan tukijoina ja täydentäjinä. Säätiöt edistävät erityisesti keskustelua eurooppalaiseen yhteiskuntapolitiikkaan liittyvistä aiheista ja Euroopan yhdentymiskehityksestä. Ne myös tuovat yhteen toimijoita eri tahoilta ja tasoilta eri puolilta Euroopan unionia. Eurooppalaisen oikeudellisen aseman saamisen edellytyksenä on hallintoa, vastuuvelvollisuutta ja avoimuutta koskevien tiukkojen vaatimusten täyttäminen. Eurooppalaisen aseman saamiseksi vaadittuihin edellytyksiin sisältyy muun muassa EU:n perusarvojen tarkka noudattaminen ja poliittisten puolueiden osalta niiden sisäistä demokratiaa koskevien vähimmäissääntöjen täyttäminen. Perussääntönsä rekisteröineet Euroopan tason poliittiset puolueet tai säätiöt voivat hakea EU:n rahoitusta. Ilman rekisteröitymistä tämä ei kuitenkaan ole mahdollista. Tämä tarkoittaa sitä, että EU:n talousarviosta myönnetään rahoitusta vain jos hakijayhteisö on tunnustettu Euroopan tason poliittiseksi puolueeksi tai säätiöksi, jonka näin ollen katsotaan täyttävän tähän asemaan liittyvät edellytykset ja vaatimukset. On erittäin tärkeää varmistaa, että edellytykset Euroopan tason poliittisen puolueen aseman saamiseksi eivät ole liialliset, vaan että valtioiden rajat ylittävällä tasolla järjestäytyneet, vakavasti otettavat poliittisten puolueiden ja/tai luonnollisten henkilöiden yhteenliittymät voivat täyttää ne helposti, niin että voidaan kannustaa ja tukea myös uusien Euroopan tason poliittisten puolueiden muodostamista. Toisaalta on myös tarpeen vahvistaa objektiiviset kriteerit, joiden perusteella EU:n talousarviosta myönnettävät rajalliset resurssit jaetaan ja joissa tulisi ottaa huomioon kyseisen Euroopan tason poliittisen puolueen todelliset eurooppalaiset tavoitteet ja sen todellinen kannatus äänestäjien keskuudessa. Tällaiset kriteerit voidaan parhaiten määrittää Euroopan parlamentin vaalien tulosten perusteella, koska ne antavat täsmälliset tiedot tietyn Euroopan tason poliittisen puolueen kannatuksesta, ja osoittavat, millä puolueilla on edellytykset osallistua täysimääräisesti demokratian toteuttamiseen EU:ssa ja ilmaista siten unionin kansalaisten poliittinen tahto korkeimmalla tasolla. Sen vuoksi komissio ehdottaa, että EU:n rahoitusta voisivat saada ainoastaan ne poliittiset puolueet (ja niitä lähellä olevat säätiöt), joiden jäsenistä vähintään yksi on valittu Euroopan parlamenttiin. Tätä on vaatinut myös Euroopan parlamentti 6. huhtikuuta 2011 antamassaan päätöslauselmassa. Näin tunnustetaan Euroopan unionista tehdyn sopimuksen 10 artiklan 2 artiklassa vahvistettu Euroopan parlamentin asema unionin kansalaisten suorana edustajana. Lisäksi komissio ehdottaa merkittäviä muutoksia Euroopan tason poliittisille puolueille ja säätiöille EU:n talousarviosta myönnettävään rahoitukseen. Varainhoitoasetuksen muutosehdotuksessa esitetään erillisen osaston perustamista Euroopan tason poliittisille puolueille, joille myönnettäisiin vastedes toiminta-avustusten sijasta ns. sui generis ‑rahoitusta. Tällä asetuksella ja varainhoitoasetuksen muutosehdotuksella säädetään poliittisten puolueiden ja säätiöiden työskentelymenetelmien ja toiminnan suhteen tarvittavasta joustavuudesta muun muassa korottamalla ennakkorahoituksen määrää, vähentämällä yhteisrahoituksen myöntämiseksi sovellettavia vaatimuksia ja mahdollistamalla omista varoista muodostuvien vararahastojen kerääminen. Lisäksi tällä ehdotuksella korotetaan lahjoittajakohtaisten lahjoitusten vuotuista enimmäismäärää, jotta voitaisiin kehittää poliittisten puolueiden ja säätiöiden valmiuksia luoda omia varoja. Joustavuuden lisäämisen vastapainoksi ehdotuksessa vahvistetaan kattava ja läpinäkyvä sääntely- ja valvontakehys, joka käsittää kaikki Euroopan tason poliittisten puolueiden ja niitä lähellä olevien säätiöiden toimintaan ja rahoitukseen liittyvät näkökohdat sekä kaikki niiden rahoitusoperaatiot rahoituslähteestä riippumatta. Kehys vahvistaa raportointi- ja avoimuusvelvoitteita ja lujittaa kirjanpito- ja valvontamekanismeja. Lisäksi sillä otetaan käyttöön uusi, suhteellisesti määritettävien hallinnollisten ja rahoitusseuraamusten järjestelmä asetuksessa vahvistettujen edellytysten ja erityisesti EU:n perusarvojen loukkaamisen varalta. 5. TALOUSARVIOVAIKUTUKSET Euroopan tason poliittisille puolueille ja säätiöille myönnettävä EU-rahoitus tulee edelleen Euroopan parlamentin talousarviosta. Tämä ehdotus ei aiheuta merkittäviä muutoksia EU:n talousarvioon. 2012/0237 (COD) Ehdotus EUROOPAN PARLAMENTIN JA NEUVOSTON ASETUS Euroopan tason poliittisten puolueiden ja säätiöiden perussäännöstä ja rahoituksesta EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen ja erityisesti sen 224 artiklan, ottavat huomioon Euroopan komission ehdotuksen, sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, ottavat huomioon Euroopan talous- ja sosiaalikomitean lausunnon[9], ottavat huomioon alueiden komitean lausunnon[10], ovat kuulleet Euroopan tilintarkastustuomioistuinta[11], ovat kuulleet Euroopan tietosuojavaltuutettua[12], noudattavat tavallista lainsäätämisjärjestystä, sekä katsovat seuraavaa: (1) Euroopan unionista tehdyn sopimuksen 10 artiklan 4 kohdassa ja Euroopan unionin perusoikeuskirjan 12 artiklan 2 kohdassa todetaan, että Euroopan tason poliittiset puolueet myötävaikuttavat eurooppalaisen poliittisen tietoisuuden muodostumiseen ja unionin kansalaisten tahdon ilmaisemiseen. (2) Euroopan unionin perusoikeuskirjan 11 ja 12 artiklassa todetaan, että oikeus yhdistymisvapauteen kaikilla tasoilla, esimerkiksi poliittisessa ja yhteiskunnallisessa toiminnassa, ja oikeus sananvapauteen, johon sisältyy myös mielipiteenvapaus sekä vapaus vastaanottaa ja levittää tietoja ja ajatuksia viranomaisten siihen puuttumatta ja alueellisista rajoista riippumatta, ovat jokaiselle unionin kansalaiselle kuuluvia perusoikeuksia. (3) Unionin kansalaisten olisi voitava käyttää näitä oikeuksia, jotta he voivat osallistua täysimääräisesti demokratian toteuttamiseen unionissa. (4) Euroopassa valtioiden rajat ylittävällä tasolla toimivilla poliittisilla puolueilla ja niitä lähellä olevilla Euroopan tason poliittisilla säätiöillä on keskeinen asema kansalaisten äänen esiin tuomisessa Euroopan tasolla luomalla yhteyksiä kansallisen ja EU:n tason politiikan välillä. (5) Euroopan tason poliittisia puolueita ja niitä lähellä olevia poliittisia säätiöitä olisi kannustettava ja tuettava niiden pyrkimyksissä luoda vahvat yhteydet Euroopan kansalaisyhteiskunnan ja EU:n toimielinten, erityisesti Euroopan parlamentin, välille. (6) Euroopan tason poliittisten puolueiden ja niitä lähellä olevien Euroopan tason poliittisten säätiöiden kokemukset Euroopan tason poliittisia puolueita ja niiden rahoitusta koskevista säännöistä 4 päivänä marraskuuta 2003 annetun Euroopan parlamentin ja neuvoston asetuksen (EY) N:o 2004/2003[13] soveltamisesta ja asetuksen (EY) N:o 2004/2003 soveltamisesta 6 päivänä huhtikuuta 2011 annettu Euroopan parlamentin päätöslauselma[14] osoittavat, että Euroopan tason poliittisten puolueiden ja niitä lähellä olevien säätiöiden oikeudellista ja rahoituskehystä on tarpeen kehittää, jotta niistä voi tulla näkyvämpiä ja tehokkaampia toimijoita unionin monitasoisessa poliittisessa järjestelmässä. (7) Euroopan tason poliittisille puolueille perussopimuksissa annetun tehtävän tunnustamiseksi ja niiden toiminnan helpottamiseksi olisi otettava käyttöön erityinen Euroopan tason poliittisten puolueiden ja niitä lähellä olevien Euroopan tason poliittisten säätiöiden eurooppalainen oikeudellinen asema, joka takaisi niille täysimääräisen oikeuskelpoisuuden ja oikeudellisesti tunnustetun aseman kaikissa jäsenvaltioissa. (8) Olisi vahvistettava menettelyt, joita Euroopan tason poliittisten puolueiden ja niitä lähellä olevien Euroopan tason poliittisten säätiöiden on noudatettava saadakseen eurooppalaisen oikeudellisen aseman tämän asetuksen mukaisesti, sekä menettelyt ja kriteerit, joiden perusteella päätetään tämän aseman myöntämisestä. Lisäksi olisi vahvistettava menettelyt siltä varalta, että jokin Euroopan tason poliittinen puolue tai Euroopan tason poliittinen säätiö menettää eurooppalaisen oikeudellisen asemansa tai luopuu siitä. (9) Euroopan tason poliittisiin puolueisiin ja säätiöihin olisi sovellettava tässä asetuksessa vahvistettuja aineellisia sääntöjä ja jäsenvaltioiden kansallista lainsäädäntöä, erityisesti sen jäsenvaltion lainsäädäntöä, jossa niillä on kotipaikka; tätä varten niiden olisi omaksuttava soveltuva oikeudellinen muoto, jonka on vastattava jotakin kyseisen jäsenvaltion oikeusjärjestyksessä tunnustettua oikeudellisen yhteisön oikeudellista muotoa. (10) Euroopan tason poliittisten puolueiden ja niitä lähellä olevien Euroopan tason poliittisten säätiöiden, jotka haluavat saada tämän asemansa tunnustetuksi Euroopan tasolla eurooppalaisen oikeudellisen aseman myötä ja saada julkista rahoitusta Euroopan unionin talousarviosta, olisi noudatettava tiettyjä periaatteita ja täytettävä tietyt edellytykset. Euroopan tason poliittisten puolueiden ja niitä lähellä olevien Euroopan tason poliittisten säätiöiden olisi erityisesti noudatettava Euroopan unionin perusperiaatteita, sellaisina kuin ne on vahvistettu Euroopan unionista tehdyn sopimuksen 2 artiklassa ja Euroopan unionin perusoikeuskirjassa. (11) Olisi vahvistettava Euroopan tason poliittisten puolueiden hallintoa ja sisäistä organisaatiota koskevat periaatteet ja vähimmäisvaatimukset erityisesti sen varmistamiseksi, että ne sitoutuvat noudattamaan puolueen sisäistä demokratiaa koskevia tiukkoja vaatimuksia. Euroopan tason poliittisten puolueiden tai Euroopan tason poliittisten säätiöiden perussäännöissä olisi myös oltava perustavanluonteisia hallinnollisia ja oikeudellisia säännöksiä. (12) Euroopan unionin yleisestä talousarviosta olisi myönnettävä rahoitusta ainoastaan niille Euroopan tason poliittisille puolueille ja niitä lähellä oleville Euroopan tason poliittisille säätiöille, joiden asema on tunnustettu eurooppalaisen oikeudellisen aseman myötä. Samalla kun on erittäin tärkeää varmistaa, että edellytykset Euroopan tason poliittisen tason puolueen aseman saamiseksi eivät ole liian tiukat, vaan että valtioiden rajat ylittävällä tasolla järjestäytyneet, vakavasti otettavat poliittisten puolueiden ja/tai luonnollisten henkilöiden yhteenliittymät voivat täyttää ne helposti, on myös tarpeen vahvistaa oikeasuhteiset kriteerit, joiden perusteella EU:n talousarviosta myönnettävät rajalliset resurssit jaetaan ja jotka objektiivisesti osoittavat kyseisen Euroopan tason poliittisen puolueen eurooppalaiset tavoitteet ja sen todellisen kannatuksen äänestäjien keskuudessa. Tällaiset kriteerit voidaan parhaiten määrittää Euroopan parlamentin vaalien tulosten perusteella, koska Euroopan tason poliittisten puolueiden on tämän asetuksen nojalla osallistuttava näihin vaaleihin, jotka antavat täsmälliset tiedot kunkin Euroopan tason poliittisen puolueen kannatuksesta äänestäjien keskuudessa. Kriteereissä olisi otettava huomioon Euroopan parlamentille Euroopan unionista tehdyn sopimuksen 10 artiklan 2 kohdassa annettu tehtävä toimia unionin kansalaisten suorana edustajana sekä Euroopan tason poliittisten puolueiden tavoite osallistua täysimääräisesti demokratian toteuttamiseen unionissa ja toimia aktiivisesti Euroopan edustuksellisen demokratian piirissä, niin että ne voivat tehokkaasti tuoda esiin unionin kansalaisten näkemykset, mielipiteet ja poliittisen tahdon. Euroopan unionin yleisestä talousarviosta olisi sen vuoksi myönnettävä rahoitusta ainoastaan niille Euroopan tason poliittisille puolueille, joiden jäsenistä vähintään yksi on valittu Euroopan parlamenttiin, ja niille Euroopan tason poliittisille säätiöille, jotka hakevat rahoitusta tällaisen Euroopan tason poliittisen puolueen kautta. (13) Jotta voitaisiin lisätä Euroopan tason poliittisten puolueiden rahoituksen seurattavuutta ja estää rahoitussääntöjen väärinkäytökset, jokaisen Euroopan parlamentin jäsenen olisi ainoastaan rahoituksen osalta katsottava kuuluvan vain yhteen Euroopan tason poliittiseen puolueeseen, jonka olisi tarvittaessa oltava se puolue, johon hänen kansallinen tai alueellinen poliittinen puolueensa kuuluu hakemusten viimeisenä jättöpäivänä. (14) Olisi vahvistettava menettelyt, joita Euroopan tason poliittisten puolueiden ja niitä lähellä olevien Euroopan tason poliittisten säätiöiden on noudatettava, kun ne hakevat rahoitusta Euroopan unionin yleisestä talousarviosta, sekä menettelyt, kriteerit ja säännöt, joiden perusteella päätetään tämän rahoituksen myöntämisestä. (15) Jotta voitaisiin kannustaa riippumattomuutta, vastuuvelvollisuutta ja vastuullisuutta koskevaa eurooppalaista poliittista kulttuuria, olisi kiellettävä tietyntyyppiset Euroopan tason poliittisille puolueille ja Euroopan tason poliittisille säätiöille osoitetut lahjoitukset ja rahoitusmuodot tai asetettava niille rajoituksia ja säädettävä niitä koskevista tiukennetuista avoimuusvaatimuksista. (16) Monet jäsenvaltiot myöntävät sekä lahjoituksen saajille että lahjoittajille suotuisamman verokohtelun sellaisten lahjoitusten osalta, jotka on osoitettu kotimaisille poliittisille puolueille ja poliittisille säätiöille. Koska Euroopan tason poliittisia puolueita ja säätiöitä on tarpeen kannustaa muodostamaan omia varoja, on tärkeää, että tämä suotuisa verokohtelu ulotetaan koskemaan automaattisesti myös Euroopan tason poliittisia puolueita, Euroopan tason poliittisia säätiöitä ja niiden lahjoittajia sellaisten lahjoitusten osalta, jotka on tehty unionin sisällä, myös jäsenvaltiosta toiseen. (17) Euroopan tason poliittisten puolueiden olisi voitava rahoittaa Euroopan parlamentin vaaleihin liittyviä kampanjoita, vaikka puolueiden ja ehdokkaiden vaalikulujen rahoittamista ja rajoittamista Euroopan parlamentin vaaleissa säännellään kussakin jäsenvaltiossa sovellettavien sääntöjen mukaisesti. Jotta voitaisiin tukea unionin kansalaisten eurooppalaisen poliittisen tietoisuuden heräämistä ja edistää eurooppalaisen vaalimenettelyn avoimuutta, Euroopan tason poliittisia puolueita olisi kannustettava tiedottamaan kansalaisille Euroopan parlamentin vaalien yhteydessä niiden ja niitä lähellä olevien kansallisten poliittisten puolueiden ja ehdokkaiden välisistä siteistä. (18) Euroopan tason poliittisten puolueiden ei pitäisi rahoittaa suoraan eikä välillisesti muita poliittisia puolueita eikä varsinkaan kansallisia puolueita eikä ehdokkaita. Euroopan tason poliittisten säätiöiden ei pitäisi rahoittaa suoraan eikä välillisesti Euroopan tason poliittisia puolueita eikä kansallisia puolueita eikä ehdokkaita. Euroopan tason poliittisten puolueiden ja niitä lähellä olevien Euroopan tason poliittisten säätiöiden ei pitäisi rahoittaa myöskään kansallisia kansanäänestyskampanjoita. Nämä periaatteet perustuvat Nizzan sopimuksen päätösasiakirjaan liitettyyn julistukseen N:o 11 Euroopan yhteisön perustamissopimuksen 191 artiklasta. (19) Avoimuuden turvaamiseksi ja Euroopan tason poliittisten puolueiden ja säätiöiden demokraattisen vastuuvelvollisuuden lujittamiseksi olisi julkaistava tiedot, joiden katsotaan olevan julkisesti olennaisen kiinnostavia ja jotka liittyvät erityisesti puolueiden tai säätiöiden perussääntöihin, jäsenyyteen, tilinpäätöksiin, lahjoittajiin ja lahjoituksiin, Euroopan unionin talousarviosta myönnettäviin [rahoitusosuuksiin] ja avustuksiin, sekä tiedot, jotka liittyvät puolueiden ja säätiöiden rekisteröintiä, rahoitusta ja niille määrättyjä seuraamuksia koskeviin Euroopan parlamentin päätöksiin. Säädöskehyksen laatiminen sen varmistamiseksi, että nämä tiedot ovat julkisesti saatavilla, on tehokkain keino edistää tasavertaisia toimintaedellytyksiä ja reilua kilpailua poliittisten voimien välillä ja pitää yllä avoimia, läpinäkyviä ja demokraattisia lainsäädäntö- ja valintamenettelyjä ja siten lujittaa kansalaisten ja äänestäjien luottamusta Euroopan edustukselliseen demokratiaan ja laajemmin estää korruptiota ja valta-aseman väärinkäyttöä. Velvollisuutta julkistaa luonnollisten henkilöiden henkilöllisyys ei oikeasuhteisuusperiaatteen mukaisesti pitäisi soveltaa niihin Euroopan tason poliittisten puolueiden jäseniin, jotka eivät ole antaneet nimenomaista suostumustaan sen julkistamiseen, eikä lahjoituksiin, joiden arvo on enintään 1 000 euroa lahjoittajaa kohti vuodessa. Tiedot lahjoituksista olisi niin ikään oikeasuhteisuusperiaatteen mukaisesti julkaistava vuosittain, mutta ei kuitenkaan Euroopan parlamentin vaalikampanjoiden aikana eikä silloin kun kyseessä on yli 12 000 euron suuruinen lahjoitus, joita koskevat tiedot olisi julkaistava viipymättä. (20) Tässä asetuksessa kunnioitetaan perusoikeuksia ja noudatetaan Euroopan unionin perusoikeuskirjassa ja erityisesti sen 7 ja 8 artiklassa vahvistettuja periaatteita, joiden mukaan jokaisella on oikeus yksityiselämän ja henkilötietojensa suojaan, ja se on pantava täytäntöön näitä oikeuksia ja periaatteita täysimääräisesti noudattaen. (21) Euroopan parlamentin ja riippumattomista henkilöistä muodostuvan komitean tätä asetusta sovellettaessa suorittamaan henkilötietojen käsittelyyn sovelletaan yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annettua Euroopan parlamentin ja neuvoston asetusta (EY) N:o 45/2001[15]. (22) Tämän asetuksen soveltamista varten käsiteltäviin henkilötietoihin sovelletaan yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annettua Euroopan parlamentin ja neuvoston direktiiviä 95/46/EY[16]. (23) Oikeusvarmuuden vuoksi on aiheellista täsmentää, että asetuksessa (EY) N:o 45/2001 tai direktiivissä 95/46/EY tarkoitettuja rekisterinpitäjiä ovat Euroopan parlamentti, Euroopan tason poliittiset puolueet ja Euroopan tason poliittiset säätiöt, ne kansalliset viranomaiset, joilla on toimivalta valvoa Euroopan tason poliittisten puolueiden ja säätiöiden rahoitukseen liittyviä näkökohtia, sekä muut tässä asetuksessa tarkoitetut tai säädetyt kolmannet. On myös tarpeen täsmentää se enimmäiskesto, jonka ajan ne voivat säilyttää henkilötietoja, jotka on kerätty Euroopan tason poliittisten puolueiden ja säätiöiden rahoituksen sekä Euroopan tason poliittisten puolueiden jäsenyyden lain- ja sääntöjenmukaisuuden ja avoimuuden varmistamiseksi. Euroopan parlamentin, Euroopan tason poliittisten puolueiden ja säätiöiden, toimivaltaisten kansallisten viranomaisten ja asianomaisten kolmansien on rekisterinpitäjinä toteutettava kaikki tarvittavat toimenpiteet noudattaakseen asetuksessa (EY) N:o 45/2001 ja direktiivissä 95/46/EY säädettyjä velvoitteita ja erityisesti niitä velvoitteita, jotka liittyvät käsittelyn laillisuuteen ja turvallisuuteen, tietojen luovuttamiseen ja rekisteröityjen oikeuksiin saada tutustua henkilötietoihinsa sekä tehdä niitä koskevia oikaisuja ja poistaa ne. (24) Tätä asetusta sovellettaessa suoritettavaan tietojenkäsittelyyn sovelletaan direktiivin 95/46/EY oikeuskeinoja, vastuuta ja sanktioita koskevan III luvun säännöksiä. Toimivaltaisten kansallisten viranomaisten tai asianomaisten kolmansien olisi oltava vastuussa aiheuttamistaan vahingoista sovellettavan kansallisen lain mukaisesti. Lisäksi jäsenvaltioiden olisi varmistettava, että toimivaltaisille kansallisille viranomaisille tai asianomaisille kolmansille voidaan määrätä tämän asetuksen säännösten rikkomisen vuoksi asianmukaiset seuraamukset. (25) Euroopan unionin yleisestä talousarviosta vuosittain saatavilla olevien määrärahojen jakamista varten olisi vahvistettava erityiset säännöt ja menettelyt, joissa otetaan huomioon yhtäältä edunsaajien lukumäärä ja toisaalta kunkin edunsaajana olevan Euroopan tason poliittisen puolueen ja sitä lähellä olevan Euroopan tason poliittisen säätiön osuus Euroopan parlamenttiin valituista jäsenistä. Näissä säännöissä olisi säädettävä Euroopan tason poliittisten puolueiden ja niitä lähellä olevien Euroopan tason poliittisten säätiöiden tiukasta avoimuudesta, kirjanpito- ja tarkastusvelvollisuudesta ja varainhoidon valvonnasta sekä Euroopan parlamentin ja tilintarkastustuomioistuimen suorittamia tarkastuksia koskevista säännöksistä, mukaan lukien tapaukset, joissa jokin Euroopan tason poliittinen puolue tai säätiö loukkaa unionin perusarvoja. (26) Euroopan parlamentin olisi tarkistettava säännöllisesti, että Euroopan tason poliittisten puolueiden tai säätiöiden rekisteröintiin ja rahoitukseen liittyvät edellytykset ja vaatimukset täyttyvät edelleen. Tämä tarkistus olisi tehtävä vuosittain tai kenen tahansa luonnollisen tai oikeushenkilön perustellusta pyynnöstä. Päätökset, jotka koskevat unionin perusarvojen kunnioittamista, olisi tehtävä ainoastaan erikseen tätä varten laaditun menettelyn mukaisesti ja riippumattomista henkilöistä muodostuvaa komiteaa kuullen. (27) Teknisessä avussa, jota Euroopan parlamentti antaa Euroopan tason poliittisille puolueille, olisi otettava huomioon yhtäläisen kohtelun periaate, se olisi toimitettava laskua ja maksua vastaan, ja siitä olisi laadittava säännöllisesti julkinen raportti. (28) Tämän asetuksen keskeisten säännösten soveltamista olisi esiteltävä erityisellä verkkosivustolla, ja sitä olisi tarkasteltava Euroopan parlamentin vuosittain laatimassa kertomuksessa, joka olisi julkaistava. (29) Tuomioistuinvalvonnalla, joka kuuluu Euroopan unionin tuomioistuimen toimivaltaan, edistetään tämän asetuksen asianmukaista täytäntöönpanoa. Olisi säädettävä myös hallinnollisista muutoksenhakumenettelyistä. (30) Koska Euroopan tason poliittisiin puolueisiin ja säätiöihin tällä hetkellä sovellettavia sääntöjä ja menettelyjä on tarpeen muuttaa merkittävästi, asetus (EY) N:o 2004/2003 olisi kumottava, OVAT HYVÄKSYNEET TÄMÄN ASETUKSEN: I luku Yleiset säännökset 1 artikla Kohde Tässä asetuksessa säädetään edellytykset, joita sovelletaan Euroopan tasolla toimivien poliittisten puolueiden, jäljempänä ’Euroopan tason poliittiset puolueet’, ja Euroopan tasolla toimivien poliittisten säätiöiden, jäljempänä ’Euroopan tason poliittiset säätiöt’, perussääntöön ja rahoitukseen. 2 artikla Määritelmät Tässä asetuksessa tarkoitetaan (1) ’poliittisella puolueella’ kansalaisten muodostamaa ryhmittymää, joka pyrkii poliittisiin päämääriin, (2) ’poliittisella liitolla’ organisoitunutta yhteistyötä eri jäsenvaltioista tulevien poliittisten puolueiden ja/tai luonnollisten henkilöiden välillä, (3) ’Euroopan tason poliittisella puolueella’ poliittista liittoa, joka pyrkii poliittisiin päämääriin ja joka on rekisteröity Euroopan parlamentissa tässä asetuksessa säädettyjen edellytysten ja menettelyjen mukaisesti, (4) ’Euroopan tason poliittisella säätiöllä’ yhteisöä, joka on muodollisesti lähellä jotakin Euroopan tason poliittista puoluetta, jonka perussääntö on rekisteröity Euroopan parlamentissa tässä asetuksessa säädettyjen edellytysten ja menettelyjen mukaisesti ja joka toiminnallaan tukee ja täydentää Euroopan unionin päämäärien ja perusarvojen puitteissa kyseisen Euroopan tason poliittisen puolueen tavoitteita suorittamalla yhtä tai useampaa seuraavista tehtävistä: a) seuraa ja analysoi keskustelua eurooppalaiseen yhteiskuntapolitiikkaan liittyvistä aiheista ja Euroopan integraatioprosessista ja osallistuu siihen, b) toteuttaa toimia, jotka liittyvät eurooppalaiseen yhteiskuntapolitiikkaan, kuten järjestää ja tukee seminaareja, koulutusta, konferensseja ja tutkimuksia edellä mainituista aiheista asiaan liittyvien sidosryhmien välillä, mukaan lukien nuorisojärjestöt ja muut kansalaisyhteiskunnan edustajat, c) kehittää yhteistyötä demokratian edistämiseksi myös kolmansissa maissa, d) tarjoaa puitteet kansallisille poliittisille säätiöille, tutkijoille ja muille asiaan liittyville toimijoille, jotta nämä voivat toimia yhdessä Euroopan tasolla, (5) ’alueparlamentilla’ tai ’alueneuvostolla’ elimiä, joiden jäsenet ovat joko aluevaaleissa valittuja luottamushenkilöitä tai poliittisesti vastuussa vaaleilla valitulle elimelle, (6) ’Euroopan unionin yleisestä talousarviosta myönnettävällä rahoituksella’ Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002[17], jäljempänä ’varainhoitoasetus’, ensimmäisen osan IV osaston mukaisesti myönnettävää avustusta tai [...][18] mukaisesti myönnettävää [rahoitusta], (7) ’lahjoituksella’ käteistä rahaa tai muita luontoissuorituksia (tavaroita tai palveluja), jotka tuovat ne vastaanottavalle Euroopan tason poliittiselle puolueelle tai Euroopan tason poliittiselle säätiölle taloudellista etua. II luku Euroopan tason poliittisten puolueiden ja Euroopan tason poliittisten säätiöiden perussääntö 3 artikla Rekisteröintiä koskevat edellytykset 1. Edellä 2 artiklan 2 kohdassa tarkoitettu poliittinen liitto voi hakea Euroopan parlamentilta perussääntönsä rekisteröimistä Euroopan tason poliittiseksi puolueeksi, jos se täyttää seuraavat edellytykset: a) sillä on kotipaikka jossakin jäsenvaltiossa, b) se on edustettuna Euroopan parlamentissa tai kansallisissa parlamenteissa tai alueparlamenteissa tai alueneuvostoissa vähintään yhdessä neljäsosassa jäsenvaltioista, tai se on saanut edellisissä Euroopan parlamentin vaaleissa vähintään kolme prosenttia kussakin valtiossa annetuista äänistä vähintään yhdessä neljäsosassa jäsenvaltioista, c) se kunnioittaa puolueohjelmassaan ja toiminnassaan ja jäsentensä toiminnassa Euroopan unionin perusperiaatteita eli ihmisarvon, vapauden, demokratian, tasa-arvon, oikeusvaltion ja ihmisoikeuksien kunnioittamisen periaatetta, vähemmistöihin kuuluvien oikeudet mukaan lukien, d) se on osallistunut Euroopan parlamentin vaaleihin tai ilmaissut julkisesti aikovansa osallistua seuraaviin Euroopan parlamentin vaaleihin, e) se ei tavoittele toiminnallaan voittoa. 2. Poliittinen säätiö voi hakea Euroopan parlamentilta perussääntönsä rekisteröimistä Euroopan tason poliittiseksi säätiöksi, jos se täyttää seuraavat edellytykset: a) se on lähellä Euroopan tason poliittista puoluetta, jolle on myönnetty tämä asema tässä asetuksessa säädettyjen edellytysten ja menettelyjen mukaisesti, mikä vahvistetaan puolueen rekisteröidyssä perussäännössä, b) sillä on kotipaikka jossakin jäsenvaltiossa, c) se kunnioittaa puolueohjelmassaan ja toiminnassaan Euroopan unionin perusperiaatteita eli ihmisarvon, vapauden, demokratian, tasa-arvon, oikeusvaltion ja ihmisoikeuksien kunnioittamisen periaatetta, vähemmistöihin kuuluvien oikeudet mukaan lukien, d) sen tavoitteet täydentävät sen Euroopan tason poliittisen puolueen tavoitteita, jota lähellä se muodollisesti on, e) sen hallintoelin koostuu jäsenistä, jotka edustavat vähintään yhtä neljäsosaa jäsenvaltioista, f) se ei tavoittele toiminnallaan voittoa. 3. Kullakin Euroopan tason poliittisella puolueella voi olla vain yksi sitä lähellä oleva Euroopan tason poliittinen säätiö. Euroopan tason poliittisen puolueen ja sitä lähellä olevan Euroopan tason poliittisen säätiön muodollinen suhde on todettava kummankin perussäännössä 4 artiklan 1 kohdan ja 5 artiklan mukaisesti. Kunkin Euroopan tason poliittisen puolueen ja sitä lähellä olevan Euroopan tason poliittisen säätiön on varmistettava, että niiden juoksevasta hallinnosta ja päätöksenteosta vastaavat elimet ja kirjanpito pidetään erillään toisistaan. 4 artikla Euroopan tason poliittisten puolueiden hallinto ja sisäinen demokratia 1. Euroopan tason poliittisen puolueen perussäännössä on oltava hallinnollisia ja oikeudellisia säännöksiä, jotka kattavat ainakin seuraavat seikat: a) puolueen nimi, jonka on myös lyhyessä muodossaan erotuttava selvästi muiden Euroopan tason poliittisten puolueiden nimistä, b) sen kotipaikan osoite, jonka on sijaittava jossakin jäsenvaltiossa, c) puolueen oikeudellinen muoto, sellaisena kuin se on tunnustettu sen jäsenvaltion oikeusjärjestyksessä, jossa sen kotipaikka sijaitsee, d) kirjallinen poliittinen ohjelma, josta käyvät ilmi Euroopan tason poliittisen puolueen tarkoitus ja tavoitteet, e) sen sitoutuminen voiton tavoittelemisen kieltävän periaatteen noudattamiseen, 12 artiklan 4 kohdan soveltamista kuitenkaan rajoittamatta, f) tarvittaessa sitä lähellä olevan poliittisen säätiön nimi ja niiden muodollisen suhteen kuvaus, g) tiedot siitä, kuka puoluetta edustaa kaikissa juoksevaan hallintoon liittyvissä asioissa, oikeudellinen edustus mukaan lukien, h) puolueen yleisestä ja taloushallinnosta vastaava johto, i) elimet tai luonnolliset henkilöt, joilla on oikeus toimia laillisena edustajana kussakin asianomaisessa jäsenvaltiossa, erityisesti kiinteän ja irtaimen omaisuuden hankkimiseksi tai luovuttamiseksi, sekä esiintyä kantajana ja vastaajana oikeudenkäynneissä, j) Euroopan tason poliittiseksi puolueeksi tunnustetun yhteisön purkamista koskevat säännöt. 2. Euroopan tason poliittisen puolueen perussäännössä on oltava puolueen sisäistä demokratiaa koskevia säännöksiä, jotka kattavat ainakin seuraavat seikat: a) puolueen jäseneksi liittyminen, jäsenyydestä eroaminen ja erottaminen sekä liitteenä luettelo puolueen jäsenistä, b) kaikentyyppisten jäsenten oikeudet ja velvollisuudet, mukaan lukien säännöt, jotka takaavat kaikkien jäsenten edustusoikeudet riippumatta siitä, onko kyse luonnollisista vai oikeushenkilöistä, ja näiden äänioikeudet, c) yleiskokouksen toiminta, jonka yhteydessä on varmistettava kaikkien jäsenten edustus, d) kaikkien muiden hallintoelinten demokraattinen valinta ja demokraattiset päätöksentekomenettelyt, joissa täsmennetään niiden toimivalta, vastuualueet ja kokoonpano sekä niiden jäsenten nimittämistä ja erottamista koskevat yksityiskohtaiset säännöt ja ehdokkaiden asettamista ja toimenhaltijoiden valintaa koskevat selkeät ja läpinäkyvät kriteerit, joiden mukaan toimenhaltijan toimikausi on ajallisesti rajoitettu, mutta voidaan uusia, e) puolueen sisäiset päätöksentekomenettelyt, erityisesti äänestysmenettelyt ja päätösvaltaisuutta koskevat vaatimukset, f) puolueen suhtautuminen avoimuuteen, erityisesti kirjanpitoon, tilinpitoon ja lahjoituksiin sekä yksityiselämän ja henkilötietojen suojaan, g) perussäännön muuttamismenettely. 5 artikla Euroopan tason poliittisten säätiöiden hallinto Euroopan tason poliittisen säätiön perussäännössä on oltava säännöksiä, jotka kattavat ainakin seuraavat seikat: a) säätiön nimi, jonka on myös lyhyessä muodossaan erotuttava selvästi muista Euroopan tason poliittisista säätiöistä, b) sen kotipaikan osoite, jonka on sijaittava jossakin jäsenvaltiossa, c) säätiön oikeudellinen muoto, sellaisena kuin se on tunnustettu sen jäsenvaltion oikeusjärjestyksessä, jossa sen kotipaikka sijaitsee, d) kuvaus säätiön tarkoituksesta ja tavoitteista, joiden on sovittava yhteen 2 artiklan 4 kohdassa lueteltujen tehtävien kanssa, e) sen sitoutuminen voiton tavoittelemisen kieltävän periaatteen noudattamiseen, f) sen Euroopan tason poliittisen puolueen nimi, jota lähellä säätiö on, ja niiden muodollisen suhteen kuvaus, g) luettelo säätiön elimistä, jossa täsmennetään niiden toimivalta, vastuualueet ja kokoonpano, sekä niiden jäsenten ja johtajien nimittämistä ja erottamista koskevat yksityiskohtaiset säännöt, h) säätiön yleisestä ja taloushallinnosta vastaava johto, i) elimet tai luonnolliset henkilöt, joilla on oikeus toimia laillisena edustajana kussakin asianomaisessa jäsenvaltiossa, erityisesti kiinteän ja irtaimen omaisuuden hankkimiseksi tai luovuttamiseksi, sekä esiintyä kantajana ja vastaajana oikeudenkäynneissä, j) perussäännön muuttamismenettely, k) Euroopan tason poliittiseksi säätiöksi tunnustetun yhteisön purkamista koskevat säännöt. 6 artikla Rekisteröinti 1. Euroopan parlamentti perustaa rekisterin, jäljempänä ’rekisteri’, Euroopan tason poliittisten puolueiden ja Euroopan tason poliittisten säätiöiden rekisteröintiä varten. 2. Edellä 2 artiklan 2 kohdassa tarkoitettu poliittinen liitto tai Euroopan tason poliittista puoluetta lähellä oleva poliittinen säätiö voi hakea perussääntönsä rekisteröintiä Euroopan parlamentilta. 3. Hakemukseen on liitettävä: a) asiakirjat, jotka osoittavat, että hakija täyttää 3 artiklassa tarkoitetut edellytykset; b) puolueen tai säätiön perussääntö, joka sisältää 4 ja 5 artiklassa tarkoitetun puolueen kirjallisen poliittisen ohjelman tai kuvauksen säätiön tarkoituksesta ja tavoitteista sekä näitä koskevat säännöt ja hallinnointia ja puolueen sisäistä demokratiaa koskevat säännökset. 4. Poliittinen säätiö voi hakea perussääntönsä rekisteröimistä rekisterissä vain sen Euroopan tason poliittisen puolueen kautta, johon sen toiminta liittyy. 5. Euroopan parlamentti tekee kolmen kuukauden kuluessa rekisteröintihakemuksen vastaanottamisesta päätöksen, joka julkaistaan Euroopan unionin virallisessa lehdessä yhdessä puolueen tai säätiön perussäännön kanssa tai, jos hakemusta ei ole hyväksytty, hylkäämisperusteiden kanssa. 6. Rekisteröintihakemuksen osana 3 kohdan mukaisesti toimitettuihin asiakirjoihin tai perussääntöihin tehtävistä muutoksista on ilmoitettava Euroopan parlamentille neljän viikon kuluessa. 7. Euroopan parlamentille on toimitettava puolueen perussääntöön 4 artiklan 2 kohdan mukaisesti liitetty ajantasainen luettelo Euroopan tason poliittisen puolueen jäsenistä vuosittain tai neljän viikon kuluessa siitä kun siihen on tehty muutoksia, joiden seurauksena Euroopan tason poliittinen puolue ei mahdollisesti enää täytä 3 artiklan 1 kohdan b alakohdassa säädettyä vaatimusta. 7 artikla Rekisteröinnin tarkistaminen 1. Euroopan parlamentti tarkistaa vuosittain, että Euroopan tason poliittiset puolueet ja säätiöt täyttävät edelleen 3, 4 ja 5 artiklassa säädetyt edellytykset. Tässä kohdassa tarkoitetun vuotuisen tarkistuksen ajankohta voidaan tarvittaessa sovittaa yhteen 13 artiklassa säädetyn rahoituksen hakemista koskevan menettelyn kanssa, niin että rekisteri ja tulojen ja menojen hyväksyjä voivat tarvittaessa koordinoida ja vaihtaa tietoja. 2. Euroopan parlamentti voi jäsentensä neljäsosan, joka edustaa vähintään kolmea Euroopan parlamentissa edustettuna olevaa poliittista ryhmää, pyynnöstä jäsentensä enemmistöllä tehtävällä päätöksellä päättää, täyttääkö jokin Euroopan tason poliittinen puolue edelleen 3 artiklan 1 kohdan c alakohdassa säädetyn ehdon tai jokin Euroopan tason poliittinen säätiö 3 artiklan 2 kohdan c alakohdassa säädetyn ehdon. Ennen tällaisen päätöksen tekemistä Euroopan parlamentti kuulee asianomaisen Euroopan tason poliittisen puolueen tai säätiön edustajia ja pyytää riippumattomista henkilöistä muodostuvaa komiteaa antamaan asiasta lausunnon kohtuullisen ajan kuluessa. Komitea muodostuu kolmesta jäsenestä, joista Euroopan parlamentti, neuvosto ja komissio nimittävät kukin yhden, kuuden kuukauden kuluessa Euroopan parlamentin vaalien jälkeen pidettävän ensimmäisen istunnon päättymisestä. Euroopan parlamentti huolehtii komitean sihteeripalveluista ja rahoituksesta. 3. Kuka tahansa luonnollinen tai oikeushenkilö voi milloin tahansa esittää Euroopan parlamentille perustellun pyynnön sen tarkistamiseksi, että yksi tai useampi 1 kohdassa tarkoitetuista ehdoista täyttyy edelleen. Se, että jokin Euroopan tason poliittinen puolue tai sen jäsenet tai Euroopan tason poliittinen säätiö rikkoo unionin perusperiaatteita, voidaan todeta ainoastaan 2 kohdan mukaisesti. 4. Jos Euroopan parlamentti katsoo, että jokin 1 kohdassa tarkoitetuista ehdoista tai vaatimuksista ei enää täyty, sovelletaan 11 tai 22 artiklan tai niiden molempien säännöksiä, ottaen asianmukaisella tavalla huomioon 23 artiklan säännökset. 5. Euroopan tason poliittinen säätiö menettää automaattisesti asemansa, jos se Euroopan tason poliittinen puolue, johon sen toiminta liittyy, poistetaan rekisteristä. Toimivaltainen tulojen ja menojen hyväksyjä pienentää tämän asetuksen perusteella myönnetystä unionin rahoituksesta muodostuvaa rahoitusosuutta tai avustusta tai irtisanoo niitä koskevan sopimuksen tai päätöksen ja perii takaisin rahoitusosuutta tai avustusta koskevan sopimuksen tai päätöksen nojalla aiheettomasti maksetut määrät ja käyttämättä olevat unionin varat 11 artiklan nojalla tehdyn päätöksen tekoajankohdasta alkaen. III luku Euroopan tason poliittisten puolueiden ja Euroopan tason poliittisten säätiöiden oikeudellinen asema 8 artikla Oikeushenkilöys Euroopan tason poliittisilla puolueilla ja säätiöillä on oikeushenkilöys, jonka ne saavat päivänä, jona ne kirjataan rekisteriin 6 artiklan mukaisesti. 9 artikla Oikeuskelpoisuus ja oikeudellisesti tunnustettu asema Euroopan tason poliittisilla puolueilla ja säätiöillä on täysimääräinen oikeuskelpoisuus ja oikeudellisesti tunnustettu asema kaikissa jäsenvaltioissa. 10 artikla Sovellettava lainsäädäntö 1. Euroopan tason poliittisiin puolueisiin ja säätiöihin sovelletaan tätä asetusta ja niiden perussääntöjen säännöksiä siltä osin kuin se tässä asetuksessa nimenomaisesti sallitaan. 2. Niiden seikkojen tai näkökohtien osalta, joista ei säädetä tässä asetuksessa, Euroopan tason poliittisiin puolueisiin ja säätiöihin sovelletaan sitä kansallista lainsäädäntöä, jota sovelletaan niiden perussäännössä mainittuun oikeudelliseen muotoon siinä jäsenvaltiossa, jossa niiden kotipaikka on. Euroopan tason poliittisen puolueen tai säätiön muissa jäsenvaltioissa toteuttamaan toimintaan sovelletaan kyseisten jäsenvaltioiden soveltuvaa kansallista lainsäädäntöä. 11 artikla Eurooppalaisen oikeudellisen aseman lakkauttaminen ja toiminnan lopettaminen 1. Euroopan tason poliittinen puolue tai säätiö menettää asemansa tai luopuu siitä ja lakkaa olemasta eurooppalainen oikeushenkilö, jos jokin seuraavista tilanteista toteutuu: a) Euroopan tason poliittisen puolueen tai säätiön hallintoelin päättää lakkauttaa sen toiminnan, b) Euroopan tason poliittisen puolueen tai säätiön hallintoelin päättää muuttaa sen joksikin jäsenvaltion oikeusjärjestyksessä tunnustetuksi oikeudelliseksi yhteisöksi, c) Euroopan tason poliittinen puolue ei enää täytä 3 artiklan 1 kohdan b alakohdassa säädettyjä vaatimuksia sen jäsenistössä tapahtuneiden muutosten tai Euroopan parlamentin vaalien seurauksena, d) se poistetaan rekisteristä 22 artiklan 1 tai 4 kohdan tai 7 artiklan 5 kohdan säännösten nojalla. 2. Euroopan parlamentti tekee päätöksen eurooppalaisen oikeudellisen aseman lakkauttamisesta ja rekisteristä poistamisesta. 3. Kun Euroopan tason poliittinen puolue tai säätiö on jossakin 1 kohdan a, b tai c alakohdassa tarkoitetuista tilanteista, sitä koskeva voimassa oleva päätös tämän asetuksen perusteella myönnettävästä unionin rahoituksesta peruutetaan tai tällaista rahoitusta koskeva voimassa oleva sopimus irtisanotaan ja käyttämättä olevat unionin varat peritään takaisin, mukaan lukien aiempina vuosina myönnetyt käyttämättä olevat unionin varat. 4. Euroopan tason poliittisen puolueen tai säätiön purkautumiseen, maksukyvyttömyyteen, maksujen lakkauttamiseen ja muihin vastaaviin menettelyihin sovelletaan niitä säännöksiä, joita sovelletaan puolueen tai säätiön perussäännössä mainittuun oikeudelliseen muotoon siinä jäsenvaltiossa, jossa sen kotipaikka on. IV luku Rahoitusta koskevat säännökset 12 artikla Rahoituksen myöntämisedellytykset 1. Euroopan tason poliittinen puolue, joka on rekisteröity tässä asetuksessa säädettyjen edellytysten ja menettelyjen mukaisesti, jolla on vähintään yksi edustaja Euroopan parlamentissa ja joka ei ole missään varainhoitoasetuksen [93] artiklassa tarkoitetuista poissulkemista edellyttävistä tilanteista, voi hakea rahoitusta Euroopan unionin yleisestä talousarviosta Euroopan parlamentin julkaisemassa [rahoituksen] suorittamispyynnössä vahvistettujen sääntöjen ja edellytysten mukaisesti. 2. Euroopan tason poliittinen puolue, joka on lähellä 1 kohdassa tarkoitettuun rahoitukseen oikeutettua Euroopan tason poliittista puoluetta, joka on rekisteröity tässä asetuksessa säädettyjen edellytysten ja menettelyjen mukaisesti ja joka ei ole missään varainhoitoasetuksen [93] artiklassa tarkoitetuista poissulkemista edellyttävistä tilanteista, voi hakea rahoitusta Euroopan unionin yleisestä talousarviosta Euroopan parlamentin julkaisemassa ehdotuspyynnössä vahvistettujen sääntöjen ja edellytysten mukaisesti. 3. Määritettäessä kelpoisuutta saada Euroopan unionin yleisestä talousarviosta myönnettävää rahoitusta 1 kohdan ja 3 artiklan 1 kohdan b alakohdan mukaisesti ja 14 artiklan 1 kohdan soveltamiseksi kunkin Euroopan parlamentin jäsenen katsotaan kuuluvan vain yhteen Euroopan tason poliittiseen puolueeseen, jonka olisi soveltuvin osin oltava sama puolue, johon hänen kansallinen tai alueellinen poliittinen puolueensa kuuluu hakemusten viimeisenä jättöpäivänä. 4. Euroopan unionin yleisestä talousarviosta myönnettävät rahoitusosuudet tai avustukset saavat olla enintään 90 prosenttia Euroopan tason poliittisen puolueen vuotuisista korvattavista kustannuksista ja 95 prosenttia Euroopan tason poliittisen säätiön talousarvioon otetuista vuotuisista tukikelpoisista kustannuksista. Euroopan tason poliittiset puolueet voivat käyttää Euroopan unionin talousarviosta saamansa rahoituksen käyttämättä jääneen osan korvattavien kustannusten kattamiseen rahoituksen myöntämistä seuraavien kahden varainhoitovuoden aikana. Määrät, jotka ovat edelleen käyttämättä näiden kahden varainhoitovuoden jälkeen, peritään takaisin varainhoitoasetuksen mukaisesti. 13 artikla Rahoitusta koskeva hakemus 1. Saadakseen rahoitusta Euroopan unionin yleisestä talousarviosta on Euroopan tason poliittisen puolueen tai säätiön, joka täyttää 12 artiklan 1 tai 2 kohdassa säädetyt edellytykset, tehtävä vuosittain hakemus Euroopan parlamentille [rahoituksen] suorittamispyynnön tai ehdotuspyynnön perusteella. 2. Euroopan tason poliittisen puolueen tai Euroopan tason poliittisen säätiön on hakemuksen tekemisajankohtana täytettävä 19 artiklassa säädetyt edellytykset hakemuksen tekopäivästä [rahoituksen] tai avustuksen kattaman varainhoitovuoden loppuun ja pysyttävä rekisteröityneenä rekisterissä, eikä siihen saa kohdistua 22 artiklassa tarkoitettuja seuraamuksia. 3. Euroopan tason poliittisen säätiön on liitettävä hakemukseensa vuotuinen työohjelmansa. 4. Toimivaltainen tulojen ja menojen hyväksyjä tekee päätöksensä kolmen kuukauden kuluessa [rahoituksen] suorittamispyynnön tai ehdotuspyynnön päättymisestä ja valtuuttaa asianomaisten määrärahojen myöntämisen ja hallinnoi niitä varainhoitoasetuksen mukaisesti. 5. Euroopan tason poliittinen säätiö voi hakea rahoitusta Euroopan unionin yleisestä talousarviosta ainoastaan sen Euroopan tason poliittisen puolueen kautta, johon sen toiminta liittyy. 14 artikla Rahoituksen myöntäminen ja jakaminen 1. Euroopan tason poliittisille puolueille ja säätiöille 13 artiklan mukaisesti myönnettyjä [rahoitusosuuksia] tai avustuksia vastaavat määrärahat jaetaan vuosittain seuraavasti: – 15 prosenttia määrärahoista jaetaan tasaosuuksina, – 85 prosenttia määrärahoista jaetaan edunsaajina olevien Euroopan tason poliittisten puolueiden kesken suhteessa niiden Euroopan parlamenttiin valittujen edustajien määrään. Samaa jakoperustetta sovelletaan rahoituksen myöntämiseen Euroopan tason poliittisille säätiöille sen mukaan, minkä Euroopan tason poliittisen puolueen lähellä ne toimivat. 2. Edellä 1 kohdassa tarkoitettu määrärahojen jakaminen perustuu niiden Euroopan parlamenttiin valittujen edustajien lukumäärään, jotka ovat rahoitusta hakevan Euroopan tason poliittisen puolueen jäseniä hakemusten viimeisenä jättöpäivänä, ottaen huomioon 12 artiklan 3 kohdan säännökset. Tämän päivän jälkeen tapahtuvat jäsenmäärän muutokset eivät vaikuta Euroopan tason poliittisten puolueiden tai Euroopan tason poliittisten säätiöiden osuuteen rahoituksesta. Tämä ei kuitenkaan vaikuta 12 artiklan 1 kohdassa säädettyyn vaatimukseen, jonka mukaan Euroopan tason poliittisella puolueella on oltava Euroopan parlamentissa edustajanaan vähintään yksi jäsen. 15 artikla Lahjoitukset ja rahoitus 1. Euroopan tason poliittiset puolueet ja säätiöt voivat ottaa luonnollisilta tai oikeushenkilöiltä vastaan lahjoituksia enintään 25 000 euroa vuodessa lahjoittajaa kohden, 5 kohdan soveltamista kuitenkaan rajoittamatta. 2. Kun Euroopan tason poliittiset puolueet ja säätiöt toimittavat Euroopan parlamentille vuotuisen tilinpäätöksensä 19 artiklan mukaisesti, niiden on samalla toimitettava myös luettelo kaikista lahjoittajista ja näiltä saaduista lahjoituksista ja ilmoitettava kunkin yksittäisen lahjoituksen laji ja arvo. Tätä kohtaa sovelletaan myös 7 ja 8 kohdassa tarkoitettuihin jäsenten suorittamiin maksuihin. 3. Lahjoituksista, joita Euroopan tason poliittiset puolueet ja säätiöt ottavat vastaan Euroopan parlamentin vaaleja edeltävien kuuden kuukauden aikana, on ilmoitettava Euroopan parlamentille kirjallisesti viikoittain ja 2 kohdan säännösten mukaisesti. 4. Euroopan tason poliittisten puolueiden ja säätiöiden vastaanottamista yksittäisistä lahjoituksista, joiden arvo on yli 12 000 euroa, on ilmoitettava Euroopan parlamentille kirjallisesti välittömästi ja 2 kohdan säännösten mukaisesti. 5. Euroopan tason poliittiset puolueet ja säätiöt eivät saa ottaa vastaan a) nimettömiä lahjoituksia, b) lahjoituksia Euroopan parlamentin poliittisten ryhmien talousarvioista, c) lahjoituksia liikeyrityksiltä, joihin julkiset viranomaiset voivat suoraan tai välillisesti käyttää määräysvaltaa omistuksen, rahoitusosuuden tai yritystä koskevien sääntöjen perusteella, d) lahjoituksia kolmansien maiden viranomaisilta tai liikeyrityksiltä, joihin julkiset viranomaiset voivat suoraan tai välillisesti käyttää määräysvaltaa omistuksen, rahoitusosuuden tai yritystä koskevien sääntöjen perusteella. 6. Jos lahjoitusta ei voida tämän asetuksen perusteella hyväksyä, se on 30 päivän kuluessa siitä, kun Euroopan tason poliittinen puolue tai Euroopan tason poliittinen säätiö on vastaanottanut sen, – palautettava lahjoittajalle tai tämän puolesta toimivalle henkilölle, tai – jos lahjoitusta ei ole mahdollista palauttaa, siitä on ilmoitettava Euroopan parlamentille. Tulojen ja menojen hyväksyjä laatii ja vahvistaa perintämääräyksen varainhoitoasetuksen [71] ja [72] artiklassa vahvistettujen säännösten mukaisesti. Varat otetaan Euroopan parlamenttia koskevaan talousarvion pääluokkaan yleisinä tuloina. 7. Euroopan tason poliittisen puolueen jäsenten puolueelle suorittamat maksut hyväksytään. Näiden maksujen määrä saa olla enintään 40 prosenttia Euroopan tason poliittisen puolueen vuotuisesta talousarviosta. 8. Euroopan tason poliittisen säätiön jäsenten ja Euroopan tason poliittisten puolueiden säätiölle suorittamat maksut hyväksytään. Näiden maksujen määrä saa olla enintään 40 prosenttia Euroopan tason poliittisen säätiön vuotuisesta talousarviosta eivätkä ne saa koostua varoista, jotka on myönnetty Euroopan tason poliittiselle puolueelle Euroopan unionin yleisestä talousarviosta tämän asetuksen mukaisesti. Tätä koskeva näyttövelvollisuus on asianomaisella Euroopan tason poliittisella puolueella, jonka on selvästi osoitettava tilinpidossaan sitä lähellä olevan Euroopan tason poliittisen säätiön rahoittamiseen käytettyjen varojen alkuperä. 16 artikla Lahjoitusten ja lahjoittajien syrjimätön verokohtelu 1. Euroopan tason poliittiseen puolueeseen tai säätiöön, joka saa lahjoituksen joko kotimaasta tai toisesta jäsenvaltiosta, sovelletaan samaa verokohtelua kuin lahjoituksiin, jotka on tehty sellaiselle poliittiselle puolueelle tai poliittiselle säätiölle, jolla on kotipaikka kyseisessä jäsenvaltiossa. 2. Kaikkia luonnollisia henkilöitä tai oikeushenkilöitä, jotka tekevät lahjoituksen Euroopan tason poliittiselle puolueelle tai säätiölle kotimaassaan tai toisessa jäsenvaltiossa, on kohdeltava verotuksessa samalla tavoin kuin niitä, jotka tekevät lahjoituksia sellaiseen jäsenvaltioon sijoittautuneille poliittisille puolueille tai poliittisille säätiöille, jossa lahjoittajan verotuksellinen kotipaikka on. 3. Edellä olevan 1 ja 2 kohdan soveltamista varten Euroopan tason poliittisen puolueen katsotaan vastaavan sellaista poliittista puoluetta ja Euroopan tason poliittisen säätiön sellaista poliittista säätiötä, joka on perustettu kyseisen jäsenvaltion lainsäädännön mukaisesti. 17 artikla Vaalikampanjoiden rahoittaminen Euroopan parlamentin vaalien yhteydessä 1. Euroopan tason poliittiset puolueet voivat käyttää niille Euroopan unionin yleisestä talousarviosta tai muista lähteistä myönnettyä rahoitusta toteuttaakseen Euroopan parlamentin vaaleihin liittyviä kampanjoita; niiden on osallistuttava näihin vaaleihin 3 artiklan 1 kohdan d alakohdan mukaisesti. Euroopan parlamentin jäsenten valitsemista Euroopan parlamenttiin yleisillä välittömillä vaaleilla koskevan säädöksen 8 artiklan mukaan[19] kaikkien puolueiden ja ehdokkaiden vaalikulujen rahoittamisesta ja rajoittamisesta Euroopan parlamentin vaaleissa säädetään kuitenkin kunkin jäsenvaltion kansallisessa lainsäädännössä. 2. Euroopan tason poliittisten puolueiden on vuotuisissa tilinpäätöksissään selkeästi yksilöitävä menot, jotka liittyvät Euroopan parlamentin vaalikampanjoihin. 3. Euroopan tason poliittisten puolueiden on Euroopan parlamentin vaalien yhteydessä toteutettava kaikki tarvittavat toimenpiteet tiedottaakseen unionin kansalaisille kansallisten poliittisten puolueiden ja ehdokkaiden ja Euroopan tason poliittisten puolueiden välisistä yhteyksistä. 18 artikla Rahoituksen käyttöä koskeva kielto 1. Euroopan unionin yleisestä talousarviosta tai muista lähteistä myönnettävää Euroopan tason poliittisten puolueiden rahoitusta ei saa suoraan eikä välillisesti käyttää kansallisten, alueellisten tai paikallisten vaalien eikä muiden poliittisten puolueiden eikä etenkään kansallisten poliittisten puolueiden tai ehdokkaiden rahoitukseen. 2. Euroopan unionin yleisestä talousarviosta tai muista lähteistä myönnettävää Euroopan tason poliittisten säätiöiden rahoitusta ei saa käyttää mihinkään muuhun tarkoitukseen kuin niiden 2 artiklan 4 kohdassa määriteltyjen tehtävien suorittamiseen ja kattamaan menoja, jotka liittyvät suoraan niiden perussäännössä 5 artiklan mukaisesti asetettujen tavoitteiden toteuttamiseen. Rahoitusta ei saa käyttää suoraan eikä välillisesti etenkään Euroopan tason, kansallisten, alueellisten tai paikallisten vaalien, poliittisten puolueiden, ehdokkaiden tai säätiöiden rahoittamiseen. 3. Euroopan unionin yleisestä talousarviosta tai muista lähteistä myönnettävää Euroopan tason poliittisten puolueiden ja säätiöiden rahoitusta ei saa käyttää kansallisten, alueellisten tai paikallisten kansanäänestysten rahoitukseen. V luku Valvonta ja avoimuus 19 artikla Kirjanpito- ja raportointivelvoitteet 1. Euroopan tason poliittisten puolueiden ja säätiöiden on toimitettava rekisteriin ja jäsenvaltioiden toimivaltaisille kansallisille viranomaisille viimeistään kuuden kuukauden kuluttua varainhoitovuoden päättymisestä: a) vuotuinen tilinpäätöksensä ja siihen liittyvät huomautukset, jotka kattavat tulot ja menot sekä varat ja vastuut varainhoitovuoden alussa ja lopussa, siinä jäsenvaltiossa sovellettavan lainsäädännön mukaisesti, jossa puolueella tai säätiöllä on kotipaikka, b) vuotuista tilinpäätöstä koskeva ulkopuolisen tilintarkastajan lausunto, joka kattaa sekä vuotuisen tilinpäätöksen luotettavuuden että tulojen ja menojen laillisuuden ja asianmukaisuuden ja jonka laatinut riippumaton elin tai asiantuntija on valtuutettu suorittamaan tilintarkastusta siinä jäsenvaltiossa sovellettavan lainsäädännön mukaisesti, jossa puolueella tai säätiöllä on kotipaikka, c) luettelo lahjoittajista ja näiltä saaduista lahjoituksista, joista on ilmoitettu 15 artiklan 2, 3 ja 4 kohdan mukaisesti. 2. Jos menojen toteuttamisesta vastaavat Euroopan tason poliittiset puolueet yhdessä kansallisten poliittisten puolueiden kanssa tai Euroopan tason poliittiset säätiöt yhdessä kansallisten poliittisten säätiöiden ja muiden järjestöjen kanssa, Euroopan tason poliittisille puolueille tai säätiöille suoraan tai näiden kolmansien osapuolten kautta aiheutuneista menoista on esitettävä tositteet 1 kohdassa tarkoitettujen vuotuisten tilinpäätösten yhteydessä. 3. Edellä 1 kohdassa tarkoitettu ilmoitus on julkaistava 24 artiklan säännösten mukaisesti. 20 artikla Toteuttaminen ja valvonta 1. Euroopan tason poliittisten puolueiden ja säätiöiden rahoitukseen tarkoitetuista määrärahoista päätetään vuotuisen talousarviomenettelyn yhteydessä, ja ne pannaan täytäntöön varainhoitoasetuksen mukaisesti. Tulojen ja menojen hyväksyjä vahvistaa [rahoitusta] ja avustuksia koskevat säännöt ja edellytykset [rahoituksen] suorittamispyynnöissä ja ehdotuspyynnöissä. 2. Euroopan unionin yleisestä talousarviosta saatua rahoitusta valvotaan varainhoitoasetuksen mukaisesti. Valvontaan kuuluu myös ulkopuolisen ja riippumattoman tilintarkastajan antama vuosittainen tilintarkastuslausunto, josta säädetään 19 artiklan 1 kohdassa. 3. Muista lähteistä kuin Euroopan unionin talousarviosta saatuja varoja ja kaikkia menoja valvovat 10 artiklan 2 kohdan mukaisesti sen jäsenvaltion toimivaltaiset kansalliset viranomaiset, jossa Euroopan tason poliittisella puolueella tai säätiöllä on kotipaikka. Tämä valvonta on toteutettava yhteistyössä Euroopan parlamentin ja muiden jäsenvaltioiden toimivaltaisten kansallisten viranomaisten kanssa. Kansalliset viranomaiset ja Euroopan parlamentti sopivat käytännön järjestelyistä Euroopan tason poliittisia puolueita ja säätiöitä koskevan tiedon jakamista varten. 4. Tämän asetuksen nojalla myönnettävää rahoitusta saavien Euroopan tason poliittisten puolueiden ja säätiöiden on annettava tilintarkastustuomioistuimelle kaikki sen pyytämät asiakirjat ja tiedot, jotka ovat sen tehtävän täyttämiseksi tarpeen. 5. [Rahoituksen] ja avustuksen myöntämistä koskevassa päätöksessä tai sopimuksessa on erikseen määrättävä, että Euroopan parlamentti ja tilintarkastustuomioistuin suorittavat tarkastuksen sekä asiakirjojen perusteella että paikalla sellaisessa Euroopan tason poliittisessa puolueessa, joka on saanut [rahoitusta] Euroopan unionin yleisestä talousarviosta, tai Euroopan tason poliittisessa säätiössä, joka on saanut avustuksen Euroopan unionin yleisestä talousarviosta. 6. Tilintarkastustuomioistuin ja tulojen ja menojen hyväksyjä tai tulojen ja menojen hyväksyjän valtuuttama muu ulkopuolinen elin voi suorittaa tarvittavat tarkastukset ja todentamiset paikalla, jotta voidaan todeta menojen laillisuus ja [rahoituksen] ja avustuksen myöntämistä koskevan päätöksen tai sopimuksen täytäntöönpanon asianmukaisuus sekä Euroopan tason poliittisten säätiöiden osalta työohjelman täytäntöönpanon asianmukaisuus. Edunsaajan on toimitettava kaikki tämän tehtävän suorittamiseksi tarvittavat asiakirjat tai tiedot. 7. Euroopan petostentorjuntavirasto (OLAF) voi suorittaa tutkimuksia, myös paikan päällä tehtäviä tarkastuksia ja todentamisia, Euroopan petostentorjuntaviraston (OLAF) tutkimuksista 25 päivänä toukokuuta 1999 annetussa Euroopan parlamentin ja neuvoston asetuksessa (EY) N:o 1073/1999[20] ja komission paikan päällä suorittamista tarkastuksista ja todentamisista Euroopan yhteisöjen taloudellisiin etuihin kohdistuvien petosten ja muiden väärinkäytösten estämiseksi 11 päivänä marraskuuta 1996 annetussa neuvoston asetuksessa (Euratom, EY) N:o 2185/96[21] vahvistettujen säännösten ja menettelyjen mukaisesti, sen selvittämiseksi, onko tämän asetuksen perusteella myönnettyihin [rahoitusosuuksiin] tai avustuksiin liittynyt unionin taloudellisia etuja vahingoittavia petoksia, lahjontaa tai muuta laitonta toimintaa. Euroopan parlamentti voi tarkastusten tulosten perusteella päättää rahoituksen ja avustusten takaisinperimisestä. 21 artikla Tekninen tuki Tekninen tuki, jota Euroopan parlamentti antaa Euroopan tason poliittisille puolueille, perustuu tasapuolisen kohtelun periaatteeseen. Se myönnetään vähintään yhtä edullisin edellytyksin kuin muille sellaisille ulkopuolisille järjestöille ja yhdistyksille, joille on mahdollista myöntää samanlaista tukea, ja se toimitetaan laskua ja maksua vastaan. Euroopan parlamentti julkaisee 24 artiklan mukaisesti vuosittaisessa kertomuksessa kullekin Euroopan tason poliittiselle puolueelle antamaansa teknistä tukea koskevat tiedot kolmen kuukauden kuluessa varainhoitovuoden päättymisestä. 22 artikla Seuraamukset 1. Jos Euroopan parlamentti toteaa 7 artiklan 2 kohdan mukaisesti, että Euroopan tason poliittinen puolue tai Euroopan tason poliittinen säätiö ei ole noudattanut Euroopan unionin perusperiaatteita, tai että se on tuomittu lainvoimaisella päätöksellä varainhoitoasetuksen [93 artiklan 1 kohdan e alakohdassa] tarkoitetusta unionin taloudellisia etuja vahingoittavasta laittomasta toiminnasta, tai että Euroopan tason poliittinen puolue ei ole noudattanut 4 artiklan 2 kohdassa vahvistettuja puolueen sisäistä demokratiaa koskevia vähimmäissääntöjä, kyseinen Euroopan tason poliittinen puolue tai Euroopan tason poliittinen säätiö voidaan poistaa rekisteristä, se menettää asemansa 11 artiklan mukaisesti, ja sitä koskeva tämän asetuksen perusteella tehty voimassa oleva päätös unionin rahoituksen myöntämisestä peruutetaan tai tällaista rahoitusta koskeva voimassa oleva sopimus irtisanotaan ja unionin rahoitus peritään takaisin, aiemmilta vuosilta käyttämättä jääneet varat mukaan lukien. 2. Euroopan parlamentti määrää Euroopan tason poliittiselle puolueelle tai Euroopan tason poliittiselle säätiölle määrittämäänsä asteikkoon perustuvan sakon, a) jos ne eivät noudata 3, 4 tai 5 artiklassa säädettyjä edellytyksiä ja vaatimuksia, joita ei mainita 1 kohdassa ja jotka eivät johdu Euroopan tason poliittisen puolueen jäsenistössä tapahtuneista muutoksista tai Euroopan parlamentin vaaleista, b) jos ne eivät toimita 6 artiklan 6 ja 7 kohdassa säädettyä ilmoitusta tai jos Euroopan parlamentti toteaa, että Euroopan tason poliittinen puolue tai Euroopan tason poliittinen säätiö on milloin tahansa tarkoituksellisesti toimittanut virheellisiä tai harhaanjohtavia tietoja, c) jos jokin elin, joka on tässä asetuksessa valtuutettu suorittamaan Euroopan unionin yleisestä talousarviosta myönnettävää rahoitusta saavien edunsaajien tilintarkastuksia tai muita tarkastuksia, havaitsee vuotuisissa tilinpäätöksissä epätarkkuuksia, d) jos Euroopan parlamentille ei toimiteta luetteloa lahjoittajista ja näiden tekemistä lahjoituksista 15 artiklan 2 kohdan mukaisesti tai sille ei ilmoiteta lahjoituksista 15 artiklan 3 ja 4 kohdan mukaisesti, e) jos Euroopan tason poliittinen puolue tai Euroopan tason poliittinen säätiö on ottanut vastaan lahjoituksia, jotka eivät ole 15 artiklan 5 kohdan nojalla hyväksyttäviä, tai jos tällaisista lahjoituksista ei ole ilmoitettu 15 artiklan 6 kohdassa vaaditulla tavalla. 3. Määrittäessään Euroopan tason poliittiselle puolueelle tai Euroopan tason poliittiselle säätiölle 2 kohdan nojalla määrättävää sakkoa Euroopan parlamentti ottaa huomioon rikkomisen vakavuuden, keston ja mahdollisen toistuvuuden, sen tapahtumisesta kuluneen ajan, tahallisuuden tai huolimattomuuden asteen sekä tässä asetuksessa säädettyjen edellytysten ja vaatimusten noudattamiseksi toteutetut toimenpiteet. Sakon on oltava tehokas ja varoittava, ja sen määrä saa olla enintään 10 prosenttia kyseisen Euroopan tason poliittisen puolueen tai Euroopan tason poliittisen säätiön vuotuisesta talousarviosta sinä vuonna, jona sakko määrätään. 4. Jos Euroopan tason poliittinen puolue tai Euroopan tason poliittinen säätiö ei 2 kohdan a alakohdassa kuvatun rikkomisen jälkeen toteuta Euroopan parlamentin määräämiä toimenpiteitä tilanteen korjaamiseksi, vaikka sille on annettu siihen tilaisuus 23 artiklan mukaisesti, se voidaan poistaa rekisteristä, se menettää asemansa 11 artiklan mukaisesti, ja sitä koskeva tämän asetuksen perusteella tehty voimassa oleva päätös unionin rahoituksen myöntämisestä peruutetaan tai tällaista rahoitusta koskeva voimassa oleva sopimus irtisanotaan ja unionin rahoitus peritään takaisin, aiemmilta vuosilta käyttämättä jääneet varat mukaan lukien. 5. Euroopan tason poliittinen puolue tai Euroopan tason poliittinen säätiö, jolle on määrätty seuraamus jonkin 2 kohdassa tarkoitetun rikkomisen vuoksi, ei enää täytä 13 artiklan 2 kohdassa asetettuja vaatimuksia. Tämän seurauksena toimivaltainen tulojen ja menojen hyväksyjä pienentää tämän asetuksen perusteella myönnetystä unionin rahoituksesta muodostuvaa rahoitusosuutta tai avustusta tai irtisanoo niitä koskevan sopimuksen tai päätöksen ja perii takaisin rahoitusosuutta tai avustusta koskevan sopimuksen tai päätöksen nojalla aiheettomasti maksetut määrät, aiemmilta vuosilta käyttämättä jääneet varat mukaan lukien. 6. Euroopan tason poliittinen puolue tai Euroopan tason poliittinen säätiö voidaan myös sulkea rahoituksen ulkopuolelle enintään viideksi vuodeksi, jos kyseessä on tulojen ja menojen hyväksyjän varainhoitoasetuksen [93 artiklan 1 kohdan c alakohdan] mukaisesti toteama ammatinharjoittamiseen liittyvä vakava virhe. 7. Tämän artiklan nojalla määrättyjä seuraamuksia sovelletaan kaikkiin Euroopan tason poliittisiin puolueisiin ja Euroopan tason poliittisiin säätiöihin riippumatta siitä, saavatko ne unionin rahoitusta. Toimivaltainen tulojen ja menojen hyväksyjä voi määrätä varainhoitoasetuksen [96 artiklan 2 kohdassa] ja sen soveltamissääntöjen [145] artiklassa tarkoitettuja hallinnollisia ja/tai taloudellisia seuraamuksia mille tahansa Euroopan tason poliittiselle puolueelle tai Euroopan tason poliittiselle säätiölle, joka on jossakin varainhoitoasetuksen [96 artiklan 1 kohdassa] tarkoitetuista tilanteista, joita ei mainita edellä olevissa kohdissa. 23 artikla Kuuleminen ja korjaavat toimenpiteet 1. Ennen kuin Euroopan parlamentti tekee lopullisen päätöksen 22 artiklassa tarkoitetuista seuraamuksista, se antaa asianomaiselle Euroopan tason poliittiselle puolueelle tai Euroopan tason poliittiselle säätiölle tilaisuuden esittää huomautuksensa ja tarvittaessa toteuttaa vaaditut toimenpiteet tilanteen korjaamiseksi kohtuullisessa ajassa. 2. Euroopan parlamentti voi myös kuulla muita luonnollisia henkilöitä tai oikeushenkilöitä, jos se katsoo tämän tarpeelliseksi, mukaan lukien 7 artiklan 3 kohdassa tarkoitetut kantelijat. VI luku Loppusäännökset 24 artikla Avoimuus 1. Rekisteri julkaisee tätä varten perustettavalla verkkosivulla seuraavat tiedot: a) kaikkien rekisteröityjen Euroopan tason poliittisten puolueiden ja säätiöiden nimet ja perussäännöt sekä rekisteröintihakemuksen mukana 6 artiklan 3 kohdan mukaisesti toimitetut asiakirjat, viimeistään neljän viikon kuluttua siitä kun Euroopan parlamentti on tehnyt päätöksensä, ja tämän jälkeen 6 artiklan 6 ja 7 kohdan mukaisesti Euroopan parlamentille ilmoitetut muutokset, b) luettelon hylätyistä hakemuksista sekä rekisteröintihakemuksen mukana 6 artiklan 3 kohdan mukaisesti toimitetut asiakirjat ja hylkäämisen perusteet, viimeistään neljän viikon kuluttua siitä kun Euroopan parlamentti on tehnyt päätöksensä, c) vuosikertomuksen, jossa on taulukko kullekin Euroopan tason poliittiselle puolueelle ja säätiölle maksetuista määristä kutakin sellaista varainhoitovuotta kohti, jona ne ovat saaneet Euroopan unionin yleisestä talousarviosta maksettavan [rahoituksen] tai avustuksen, d) edellä 19 artiklan 1 kohdassa tarkoitetut vuotuiset tilinpäätökset ja ulkopuolisen tilintarkastajan lausunnot sekä Euroopan tason poliittisten säätiöiden osalta työohjelmien täytäntöönpanoa koskevat loppukertomukset, e) lahjoittajien nimet ja näiden tekemät lahjoitukset, joista Euroopan tason poliittiset puolueet ja säätiöt ovat ilmoittaneet 15 artiklan 2, 3 ja 4 kohdan mukaisesti, lukuun ottamatta luonnollisten henkilöiden tekemiä lahjoituksia, joiden arvo on enintään 1 000 euroa vuotta ja lahjoittajaa kohden ja jotka ilmoitetaan ”vähäisinä lahjoituksina”, f) edellä 15 artiklan 7 ja 8 kohdassa tarkoitetut maksut, joista Euroopan tason poliittiset puolueet ja säätiöt ovat ilmoittaneet 15 artiklan 2 kohdan mukaisesti, mukaan lukien maksut suorittaneiden jäsenten nimet, mutta pois lukien sellaiset luonnollisten henkilöiden suorittamat maksut, joiden arvo on enintään 1 000 euroa vuotta ja jäsentä kohden ja jotka ilmoitetaan ”vähäisinä maksuina”, g) Euroopan parlamentin 22 kohdan mukaisesti tekemien lopullisten päätösten yksityiskohdat ja perustelut, sekä tarvittaessa riippumattomista henkilöistä muodostuvan komitean 7 artiklan 2 kohdan mukaisesti antamat lausunnot, asetuksen (EY) N:o 45/2001 säännökset asianmukaisesti huomioon ottaen, h) Euroopan poliittisille puolueille 21 artiklan mukaisesti annettu tekninen tuki, i) edellä 28 artiklassa tarkoitetut tämän asetuksen täytäntöönpanoa koskevat säännökset, j) jäljempänä 27 artiklassa tarkoitettu Euroopan parlamentin arviointikertomus tämän asetuksen soveltamisesta ja rahoitetuista toimista. 2. Euroopan parlamentti julkaisee Euroopan tason poliittisen puolueen jäsenluettelosta, joka on liitettävä puolueen perussääntöön 4 artiklan 2 kohdan mukaisesti ja jota on päivitettävä 6 artiklan 7 kohdan mukaisesti, jäsenten kokonaismäärän, jäseninä olevien oikeushenkilöiden nimet sekä niiden luonnollisten henkilöiden nimet, jotka ovat antaneet julkaisemiseen kirjallisesti nimenomaisen suostumuksensa. Euroopan tason poliittiset puolueet pyytävät tällaisen suostumuksen automaattisesti kaikilta jäseninään olevilta luonnollisilta henkilöiltä. 3. Euroopan tason poliittiset puolueet ja säätiöt toimittavat potentiaalisille jäsenille ja lahjoittajille julkisesti saatavilla olevassa tietosuojaselosteessa direktiivin 95/46/EY 10 artiklassa vaaditut tiedot ja ilmoittavat näille, että heidän henkilötietonsa voidaan julkistaa ja että niitä voidaan käsitellä tilintarkastusta ja valvontaa varten Euroopan parlamentin, OLAFin, tilintarkastustuomioistuimen, toimivaltaisten kansallisten viranomaisten ja näiden valtuuttamien ulkopuolisten elinten tai asiantuntijoiden toimesta. Euroopan parlamentti sisällyttää nämä tiedot myös 13 artiklan 1 kohdassa tarkoitettuihin [rahoituksen] suorittamispyyntöihin tai ehdotuspyyntöihin asetuksen (EY) N:o 45/2001 11 artiklan mukaisesti. 25 artikla Henkilötietojen suojelu 1. Euroopan parlamentti ja 7 artiklan 2 kohdassa tarkoitettu komitea noudattavat tämän asetuksen perusteella toteutettavassa henkilötietojen käsittelyssä asetusta (EY) N:o 45/2001. Niitä pidetään henkilötietojen käsittelyn yhteydessä asetuksen (EY) N:o 45/2001 2 artiklan d alakohdassa tarkoitettuina rekisterinpitäjinä. 2. Euroopan tason poliittisten puolueiden ja säätiöiden sekä niiden rahoitukseen liittyvien näkökohtien valvonnasta 20 artiklan 3 kohdan mukaisesti vastaavien toimivaltaisten kansallisten viranomaisten ja tilintarkastuksen suorittamista varten 19 artiklan 1 kohdan mukaisesti valtuutettujen riippumattomien elinten tai asiantuntijoiden on noudatettava tämän asetuksen perusteella suoritettavassa henkilötietojen käsittelyssä direktiiviä 95/46/EY ja sen nojalla annettuja kansallisia säännöksiä. Niitä pidetään henkilötietojen käsittelyn yhteydessä direktiivin 95/46/EY 2 artiklan d alakohdassa tarkoitettuina rekisterinpitäjinä. 3. Euroopan parlamentti ja 7 artiklan 2 kohdassa tarkoitettu komitea varmistavat, että niiden tämän asetuksen nojalla keräämiä henkilötietoja ei käytetä muihin tarkoituksiin kuin varmistamaan Euroopan tason poliittisten puolueiden ja Euroopan tason poliittisten säätiöiden rahoituksen laillisuus, säännönmukaisuus ja avoimuus sekä Euroopan tason poliittisten puolueiden jäsenyys. Ne poistavat nämä henkilötiedot viimeistään 24 kuukauden kuluttua siitä kun niistä on julkaistu tarvittavat osat 24 artiklan mukaisesti. 4. Toimivaltaiset kansalliset viranomaiset ja tilintarkastusten suorittamista varten valtuutetut riippumattomat elimet tai asiantuntijat saavat käyttää niille luovutettuja henkilötietoja ainoastaan Euroopan tason poliittisten puolueiden ja Euroopan tason poliittisten säätiöiden rahoituksen valvontaa varten. Ne tuhoavat nämä henkilötiedot sovellettavan kansallisen lainsäädännön mukaisesti sen jälkeen kun ovat toimittaneet ne Euroopan parlamentille 20 artiklan 3 kohdan mukaisesti. 5. Henkilötietoja voidaan säilyttää yli 3 kohdassa vahvistetun tai 4 kohdassa tarkoitetussa sovellettavassa kansallisessa lainsäädännössä säädetyn määräajan, jos se on tarpeen Euroopan tason poliittisen puolueen tai Euroopan tason poliittisen säätiön rahoitukseen tai Euroopan tason poliittisen puolueen jäsenyyteen liittyvien oikeudellisten tai hallinnollisten menettelyjen vuoksi. Kaikki tällaiset henkilötiedot on tuhottava viimeistään viikon kuluttua siitä kun tällainen menettely on lopetettu lopullisen päätöksen antamiseen tai sen jälkeen kun mahdollinen tilintarkastus, muutoksenhaku, riita-asia tai vaateet on käsitelty loppuun. 6. Edellä 1 ja 2 kohdassa tarkoitettujen rekisterinpitäjien on toteutettava tarpeelliset tekniset ja organisatoriset toimenpiteet henkilötietojen suojaamiseksi vahingossa tapahtuvalta tai laittomalta tuhoamiselta, vahingossa tapahtuvalta häviämiseltä, muuttamiselta, luvattomalta luovuttamiselta tai tietojen antamiselta, erityisesti jos käsittelyyn liittyy tietojen siirtämistä verkossa, sekä kaikelta muulta laittomalta käsittelyltä. 7. Euroopan tietosuojavaltuutetun tehtävänä on seurata ja varmistaa, että Euroopan parlamentti ja 7 artiklan 2 kohdassa tarkoitettu komitea kunnioittavat ja suojelevat luonnollisten henkilöiden perusoikeuksia ja ‑vapauksia tämän asetuksen perusteella tapahtuvan henkilötietojen käsittelyn yhteydessä. Jos rekisteröity katsoo, että hänen oikeuttaan henkilötietojen suojaan on loukattu Euroopan parlamentin tai komitean suorittaman, hänen henkilötietojaan koskevan käsittelyn seurauksena, hän voi tehdä kantelun Euroopan tietosuojavaltuutetulle, sanotun rajoittamatta muiden oikeussuojakeinojen käyttöä. 8. Euroopan tason poliittiset puolueet ja säätiöt, toimivaltaiset kansalliset viranomaiset ja tilintarkastuksen suorittamista varten tämän asetuksen mukaisesti valtuutetut riippumattomat elimet ja asiantuntijat ovat vastuussa tämän asetuksen perusteella suoritettavan henkilötietojen käsittelyn yhteydessä aiheuttamistaan vahingoista sovellettavan kansallisen lainsäädännön mukaisesti. Jäsenvaltioiden on varmistettava, että niille voidaan määrätä tehokkaita, oikeasuhteisia ja varoittavia seuraamuksia, jos ne rikkovat tätä asetusta, direktiiviä 95/46/EY tai niiden nojalla annettuja kansallisia säännöksiä, ja erityisesti jos ne käyttävät henkilötietoja laittomasti. 26 artikla Muutoksenhakuoikeus 1. Euroopan parlamentti säätää perussääntöjen rekisteröintiä, rahoitusta tai seuraamuksia koskeviin päätöksiin liittyvistä hallinnollisista muutoksenhakumenettelyistä. 2. Hallinnollisilla muutoksenhakumenettelyillä ei ole lykkäävää vaikutusta. Euroopan parlamentti voi kuitenkin keskeyttää minkä tahansa antamansa päätöksen soveltamisen, jos se katsoo olosuhteiden sitä vaativan. 3. Tämän asetuksen nojalla annettujen päätösten perusteella voidaan aloittaa tuomioistuinmenettely Euroopan unionin tuomioistuimessa Euroopan unionin toiminnasta tehdyn sopimuksen asiaa koskevien määräysten mukaisesti. 27 artikla Arviointi Euroopan parlamentti julkaisee kertomuksen tämän asetuksen soveltamisesta ja rahoitetuista toimista viimeistään Euroopan parlamentin vaalien jälkeisen kolmannen vuoden 1 päivänä heinäkuuta. Kertomuksessa voidaan tarvittaessa esittää perussääntöön ja rahoitusjärjestelmään tehtäviä muutoksia. 28 artikla Täytäntöönpanosäännöt Euroopan parlamentti antaa päätöksen, jossa vahvistetaan säännöt ja menettelyt tämän asetuksen täytäntöönpanoa ja rekisterin perustamista varten. 29 artikla Kumoaminen Kumotaan asetus (EY) N:o 2004/2003 tämän asetuksen voimaantulopäivästä alkaen. 30 artikla Voimaantulo ja soveltaminen Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä heinäkuuta 2013. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Euroopan parlamentin puolesta Neuvoston puolesta Puhemies Puheenjohtaja [1] EUVL L 297, 15.11.2003, s. 1. [2] EUVL L 343, 27.12.2007, s. 5. [3] Pääsihteerin mietintö Euroopan tason puolueiden rahoituksesta, annettu Euroopan tason poliittisia puolueita ja niiden rahoitusta koskevista säännöistä annetun Euroopan parlamentin ja neuvoston asetuksen (EY) N:o 2004/2003 soveltamissääntöjen vahvistamisesta 29. maaliskuuta 2004 tehdyn Euroopan parlamentin puhemiehistön päätöksen 15 artiklan nojalla – 18. lokakuuta 2010. [4] A7-0062/2011. [5] 12 artiklassa säädetään seuraavaa: ”Euroopan parlamentti julkaisee viimeistään 15 päivänä helmikuuta 2011 kertomuksen tämän asetuksen soveltamisesta ja rahoitetuista toimista. Kertomuksessa voidaan tarvittaessa tuoda esille rahoitusjärjestelmään tehtäviä muutoksia.” [6] COM(2012) 35 final. [7] Tällä hetkellä neuvoston asetus (EY, Euratom) N:o 1605/2002, annettu 25 päivänä kesäkuuta 2002, Euroopan yhteisöjen yleiseen talousarvioon sovellettavasta varainhoitoasetuksesta (EYVL L 248, 16.9.2002, s. 1). Tämä säädös korvataan uudella varainhoitoasetuksella, jonka on määrä tulla voimaan 1. tammikuuta 2013. [8] Nizzan sopimukseen liitetty julistus N:o 11: ”Konferenssi muistuttaa, että 191 artiklan määräykset eivät merkitse toimivallan siirtoa Euroopan yhteisölle eivätkä vaikuta jäsenvaltioiden valtiosääntöjen asiaa koskevien säännösten soveltamiseen. Euroopan yhteisöjen talousarviosta Euroopan tasolla toimiville poliittisille puolueille annettavaa rahoitusta ei saa suoraan eikä välillisesti käyttää poliittisten puolueiden rahoittamiseen kansallisella tasolla. Poliittisten puolueiden rahoitusta koskevia sääntöjä sovelletaan samoin perustein kaikkiin Euroopan parlamentissa edustettuina oleviin poliittisiin voimiin.” [9] EUVL C , , s. . [10] EUVL C , , s. . [11] EUVL C , , s. . [12] EUVL C , , s. . [13] EUVL L 297, 15.11.2003, s. 1. [14] EUVL C , , s. . [15] EYVL L 8, 12.1.2001, s. 1. [16] EYVL L 281, 23.11.1995, s. 31. [17] EYVL L 248, 16.9.2002, s. 1. Viittaus on päivitettävä sen jälkeen kun uusi varainhoitoasetus on muodollisesti annettu ja julkaistu. [18] Tämän ehdotuksen hyväksymisen yhteydessä kollegio hyväksyy myös komission valmisteluasiakirjan, joka koskee ehdotusta varainhoitoasetuksen muuttamisesta lisäämällä siihen uusi osasto, joka koskee Euroopan tason poliittisten puolueiden rahoittamiseksi myönnettäviä rahoitusosuuksia. Tällaisten rahoitusosuuksien käyttöönotto Euroopan tason poliittisia puolueita varten varmistuu vasta kun molemmat lainkäyttäjät ovat hyväksyneet viimeksi mainitun ehdotuksen. [19] EYVL L 278, 8.10.1976, s. 5. [20] EYVL L 136, 31.5.1999, s. 1. [21] EYVL L 292, 15.11.1996, s. 2.